Luka 15 | Biblia Le Internet Dzi | Xexe Yeye Gɔmeɖeɖe (1984)\n15 Ke nudzɔlawo kple nu vɔ̃ wɔlawo katã vaa egbɔ nɔa to ɖomee. 2 Eya ta Farisitɔwo kple agbalẽfialawo siaa yi edzi nɔ liʋiliʋi lim le eŋu be: “Ame sia xɔa nu vɔ̃ wɔlawo heɖua nu kpli wo.” 3 Eye wòwɔ kpɔɖeŋu sia na wo be: 4 “Mia dometɔ ka sie alẽ alafa ɖeka le, eye ne wo dometɔ ɖeka bu la, magblẽ blaasieke vɔ asieke la ɖe gbedadaƒo, eye wòayi aɖadi esi bu la va se ɖe esime wòakpɔe oa? 5 Eye ne ekpɔe la, akɔe ɖe eƒe abɔta, eye wòakpɔ dzidzɔ. 6 Eye ne eɖo aƒe me la, ayɔ exɔlɔ̃wo kple eƒe aƒelikawo aƒo ƒu, agblɔ na wo be: ‘Mikpɔ dzidzɔ kplim, elabena mekpɔ nye alẽ si bu la.’ 7 Mele egblɔm na mi be, nenema kee woakpɔ dzidzɔ geɖe le dziƒo ɖe nu vɔ̃ wɔla ɖeka si trɔ dzi me ŋu, wu ɖe ame dzɔdzɔe blaasieke vɔ asieke siwo mehiã dzimetɔtrɔ o la ŋuti. 8 “Alo nyɔnu ka sie draxma gaku ewo le, eye ne ebu draxma gaku ɖeka la, mesia akaɖi, eye wòkplɔa eƒe aƒe me hedinɛ nyuie va se ɖe esime wòkpɔe oa? 9 Eye ne ekpɔe la, eyɔa nyɔnu siwo nye exɔlɔ̃wo kple eƒe aƒelikawo ƒoa ƒu, gblɔna na wo be, ‘Mikpɔ dzidzɔ kplim, elabena mekpɔ nye draxma gaku si bu la.’ 10 Mele egblɔm na mi be nenema kee mawudɔlawo kpɔa dzidzɔ le nu vɔ̃ wɔla ɖeka si trɔ dzi me la ta.” 11 Azɔ egblɔ be: “Viŋutsu eve nɔ ŋutsu aɖe si. 12 Eye wo dome ɖevitɔ la gblɔ na fofoa be: ‘Fofo, tsɔ nunɔamesiawo ƒe akpa si nye tɔnye la nam.’ Eya ta ema eƒe agbemenunɔamesiwo na wo. 13 Emegbe mede ŋkeke geɖe aɖeke o la, ɖevitɔ la ƒo nuwo katã nu ƒu, eye wòzɔ mɔ yi dukɔ didi aɖe me, eye wògblẽ eƒe nunɔamesia dome le afi ma to agbe baɖa nɔnɔ me. 14 Esi wòzã nu sia nu vɔ la, dɔ gã aɖe to le dukɔ ma me godoo, eye hiã de asi etutu me. 15 Eyi ɖatsɔ eɖokui de asi na dukɔ ma me tɔ aɖe kura gɔ̃ hã, eye wòdɔe ɖe eƒe agble me, be wòakplɔ hawo. 16 Eye wòdina be woatsɔ hawo ƒe nuɖuɖu ana ye, gake ame aɖeke menaa nanekee o. 17 “Esi wònyɔ le eɖokui me la, egblɔ be: ‘Nuɖuɖu bɔ ɖe fofonye ƒe apatɔwo kura gɔ̃ hã si, evɔ nye ya mele afi sia le kukum le dɔwuame ta! 18 Matso ayi fofonye gbɔ agblɔ nɛ be: “Fofo, mewɔ nu vɔ̃ ɖe dziƒo ŋu kple ŋutiwò. 19 Nyemegadze be nàyɔm be viwòŋutsu o. Wɔm abe wò apatɔwo dometɔ ɖeka ene.”’ 20 Eya ta etso, eye wòyi fofoa gbɔ. Esi wònɔ mɔ dzi gbɔna ɖaa la, fofoa ƒe ŋku klii, eye eƒe nu wɔ nublanui nɛ, eye wòƒu du yi ɖadze eƒe kɔ dzi hegbugbɔ nu nɛ lɔlɔ̃tɔe. 21 Eye viŋutsu la gblɔ nɛ be, ‘Fofo, mewɔ nu vɔ̃ ɖe dziƒo ŋu kple ŋutiwò. Nyemegadze be nàyɔm be viwòŋutsu o. Wɔm abe wò apatɔwo dometɔ ɖeka ene.’ 22 Gake fofoa gblɔ na eƒe kluviwo be: ‘Netsɔ! Mitsɔ awu ʋlaya aɖe vae, nyuitɔ kekeake, eye midoe nɛ, eye mide asigɛ asi nɛ, eye miado afɔkpa ɖe afɔ nɛ. 23 Eye mikplɔ nyitsui dami la vae, miwui, eye mina míaɖu nu ado dzidzɔ na mía ɖokui, 24 elabena vinyeŋutsu sia ku, eye wògagbɔ agbe; ebu, eye wogakpɔe.’ Eye wode asi dzidzɔkpɔkpɔ me. 25 “Ke viaŋutsu tsitsitɔ nɔ agble me; eye esi wòtrɔ gbɔna hegogo aƒea la, ese haƒoƒo kple ɣeɖuɖu. 26 Eya ta eyɔ dɔlawo dometɔ ɖeka hebia nu si nɔ edzi yim lae. 27 Egblɔ nɛ be: ‘Nɔviwò va, eye fofowò wu nyitsui dami la, elabena egakpɔe le lãmesẽ me.’ 28 Ke edo dziku vevie, eye medi be yeayi aƒea me o. Eye fofoa do go va hede asi kukuɖeɖe me nɛ vevie. 29 Eɖo eŋu na fofoa be: ‘Ƒe geɖee nye esia mele kluvidɔ wɔm na wò, eye nyemeda wò sewo dzi zi ɖeka teti hã kpɔ o, evɔ mèna gbɔ̃vi ɖekam kpɔ, be mía kple xɔ̃nyewo míado dzidzɔ na mía ɖokuiwo o. 30 Gake esi viwòŋutsu sia, si gblẽ wò agbemenunɔamesiwo dome kple gbolowo, va ɖo ko la, èwu nyitsui dami la nɛ.’ 31 Eye wògblɔ nɛ be: ‘Vinye, èle gbɔnye ɣesiaɣi, eye nu siwo katã nye tɔnye la, tɔwòe wonye; 32 gake ɖeko wòle be míado dzidzɔ na mía ɖokuiwo ahatso aseye, elabena nɔviwòŋutsu sia ku, eye wògagbɔ agbe, eye ebu, gake wogakpɔe.’”


Mateo 4 - Holy Bible [Ewe Bible 1913] - (Mat 4)\nTete Gbɔgbɔ la kplɔ Yesu yi gbedzii, bena Abosam natee akpɔ.\nEye esi wòtsi nu do ŋkeke blane kple zã hã blane megbe la, do va wui.\nTete Abosam kplɔ eyama heyi ɖe du kɔkɔe la me, eye wòtsɔe da ɖe gbedoxɔ ƒe tsutsuẽƒe,\neye wògblɔ nɛ bena: Nenye Mawuvi nènye la, ekema dzo naɖadze anyigba; elabena woŋlɔ ɖi bena: „Ade se na eƒe dolawo le ŋutiwò, eye woaxɔ wò ɖe asiwò me, be nagatsɔ wò afɔ axlã ɖe kpe o.“\nAbosam gakplɔe heyi ɖe to kɔkɔ ŋutɔa ɖe dzi, eye wòde xexeame fiaɖuƒewo katã kple woƒe ŋutikɔkɔe la fiae,\neye wògblɔ nɛ bena: Matsɔ nu siawo katã ana wò, ne èdze klo ɖe la agu nam.\nTete Yesu gblɔ ne bena: Te ɖa le gbɔnye, Satana! Elabena woŋlɔ ɖi bena: „Aƒetɔ, wò Mawu la, nade ta agu na, eye eya ɖeka ko nasubɔ.“\nTete Abosam gblẽe ɖi, eye kpɔ ɖa, mawudɔlawo va subɔe.\nKe esi Yesu se bena, wotso Yohanes de asi la, edzo heyi ɖe Galilea.\nEye esi woʋu le Nazaret la, eva nɔ Kapernaum, si le ƒua nu le Zebulon kple Naftali-nutowo me,\nbena woawu nya, si wogblɔ ɖi to nyagblɔɖila Yesaya dzi la nu bena:\n„Zebulon-nyigba kple Naftali-nyigba, ƒutamɔ, Yordan godo, trɔ̃subɔlawo ƒe Galilea,\ndukɔ, si ke nɔ viviti me la, kpɔ kekeli gãa ɖe, eye amesiwo na ku ƒe anyigba dzi kple eƒe vɔvɔli me la, kekeli dze na wo.“\nTso ekema dzi la Yesu de asi gbeƒãdeɖe me le gbɔgblɔm bena: Mitrɔ le miaƒe dzi me, elabena dziƒofiaɖuƒe la ɖo vɔ!\nKe esi wòle tsa ɖim le Galilea-ƒua nu la, ekpɔ nɔviŋutsu eve, Simon, si woyɔna be Petro, kple nɔvia Andrea, wole asabu dam ɖe ƒua me: elabena tɔƒodelawo wonye.\nEye wògblɔ na wo bena: Miva nɔ yonyeme, eye mawɔ mi mianye ameɖelawo!\nEnumake wogblẽ asabuawo ɖi, eye wodze eyome.\nKe esi wòdzo le afima te yi ŋgɔ la, ekpɔ nɔviŋutsu bubu eve, Yakobo, si nye Zebedeo vi, kple nɔvia Yohanes, wole ʋu me kple wo fofo Zebedeo hele woƒe aɣliwo sam, eye wòyɔ wo.\nEnumake wogblẽ ʋu la kple wo fofo ɖi, eye wodze eyome.\nEye Yesu yi ɖatsa le Galilea katã, le nu fiãm amewo le woƒe ƒuƒoƒewo, eye wòle gbe ƒã ɖem fiaɖuƒe la ƒe nyanyuie, eye wòle dɔlélewo katã kple lãmegbegblẽwo katã ƒomevi ɖem ɖa le dukɔ la dome.\nEye eƒe ŋkɔ ɖi hoo le Siria blibo la katã; eye wotsɔ amesiwo katã ƒe lãme gblẽ, kple amesiwo le dɔ bubu ƒomeviwo lém, kple amesiwo le fu kpem, kple amesiwo me gbɔgbɔ vɔ̃wo le la, kple kpeŋuikulawo kple lãmetututɔwo katã va egbɔ, eye wòda gbe le wo ŋu.\nEye ameha geɖewo dze eyome tso Galilea kple Dekapoli kple Yerusalem, Yudea kpakple Yordan godo.


Alesi Afɔku aɖe Trɔ Nye Agbee\nNyɔ! | May 8, 2003\nGBE BUBU Albanian Amharic Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Gujarati Hindi Hungarian Indonesian Italian Japanese Kannada Korean Latvian Lithuanian Malagasy Marathi Norwegian Papiamento (Curaçao) Polish Portuguese Punjabi Romanian Russian Setswana Slovak Slovenian Spanish Swahili Swedish Tagalog Telugu Thai Ukrainian Urdu\nABE ALESI STANLEY OMBEVA GBLƆE ENE\nLe ƒe 1982 me la, ʋu aɖe si nɔ du dzi sesĩe ƒom. Woda dɔ nam eye eteƒe medidi o megadze nye gbesiagbe dɔwɔnawo gɔme, togbɔ be mesea veve enuenu le esi ƒu aɖe gli le nye kɔ kple akɔta dome ta hã. Gake ƒe 15 megbe la, meto nuteƒekpɔkpɔ sesẽtɔ kekeake si do nye xɔse kpɔ wu la me.\nDO ŊGƆ na afɔkua kple emegbe la, ŋusẽ nɔ ŋunye ŋutɔ va ɖo afi aɖe. Medea kame nyuie ɣesiaɣi si nyea duƒuƒu kilometa 10 va ɖo 13 le kwasiɖanuwuwuwo, mewɔa kamedefefe si nye squash, eye mewɔa dɔ sesẽ. Mekpe asi ɖe Yehowa Ðasefowo ƒe Fiaɖuƒe Akpatawo kple Takpexɔwo tututu ŋu le Nairobi, Kenya, afisi míele.\nEmegbe, le ƒe 1997 me la, nye akɔta va nɔ veyem sesĩe edziedzi. Dodokpɔ si kɔdzitɔwo wɔ ɖee fia be nye dzimeƒu ƒe kpeƒe aɖe gli eye wònɔ nye dzimeƒumeka miam. Wogblɔ be afɔku si ŋu meƒo nu tsoe le gɔmedzedzea me la gbɔe wòtso.\nHafi nye lãmea nava gblẽ ɖe edzi la, mekpɔ nudzadzradɔ aɖe. Ƒome ƒe lãmesẽnyawo ŋuti nugblẽfexeɖoɖo hã nye nunana siwo kpe ɖe eŋu. Mɔkpɔkpɔ si nɔ asinye ɖe ŋutilãmedɔa ŋu nyo ale gbegbe. Gake le ƒe 1998 ƒe domedome la, tso nye akɔta va ɖo afɔwo gbɔ va kuna ɖe ŋunye yigbaa ŋutɔ. Nye lãme nɔ gbegblẽm ɖe edzi gbesiagbe.\nEteƒe medidi o, dɔ ge le asinye, tsɔ kpe ɖe eŋu viɖewo katã ŋu. Mía vinyɔnu eve, Sylvia xɔ ƒe 13 eye Wilhelmina hã xɔ ƒe 10 ɣemaɣi. Esi dɔ meganɔ asinye o ta la, ele be míanɔ agbe ɖe fetu si srɔ̃nye, Joyce xɔna ɣleti kukui nu. Esi míedze ŋgɔ nɔnɔme yeyewo ta la, míetrɔ asi le míaƒe agbenɔnɔ ŋu to nusiwo mehiã tututu o la dzi ɖeɖe akpɔtɔ me. Míedze agbagba nɔ te ɖe enu.\nMalɔ̃ ɖe edzi be esi nusi tututu nɔ wɔyem la va dze ƒã la, dzi ɖe le ƒonye, nyemekɔa nu le nye nyawo dzi o, eye medoa dziku kabakaba. Ɣeaɖewoɣi la, medoa dziku vevie hedoa adã, eye mehea nya ɖe nu suetɔ ɖesiaɖe ta. Meléa blanui ɣesiaɣi kloe. Blanuilélea gblẽ nu le amesiame ŋu le ƒomea me. Nɔnɔme yeye aɖe kura si ŋu srɔ̃nye kple mía vinyɔnuwo menya nu boo aɖeke tsoe o lae dze ŋgɔ wo.\nƔemaɣi la, mebui be naneke megblẽ le nye seselelãmewo ŋu o. Nye kpekpeme dzi ɖe edzi. Nugodo dede kple aɖuɖɔ ɖɔɖɔ ƒe kuxi sesẽ aɖe nɔ ŋunye. Ekpea ŋu nam enuenu. Zi geɖe la, meɣlaa ɖokuinye nɔa avi fam. Medoa dziku vevie ɣeaɖewoɣi ale gbegbe be ɖeko wòɖia kokoe. Menyae be nyemenɔ nu wɔm nyuie ɖe nye nɔnɔmea ŋu o.\nEsi menye hamemegã le Yehowa Ðasefowo ƒe Kristotɔwo ƒe hamea me ta la, mexlɔ̃ nu hati Kristotɔwo enuenu be woagabu fukpekpe aɖeke ƒe fɔ Yehowa gbeɖe o. Ke hã, nye ŋutɔe va le biabiam—eye menye zi ɖeka hã o—be ‘Nukata wòle be Yehowa naɖe mɔ nusia nadzɔ ɖe dzinye?’ Togbɔ be mezãa ŋɔŋlɔawo abe Korintotɔwo I, 10:13 ene me nyawo tsɔ doa ŋusẽ hedea dzi ƒo na ame bubuwo hã la, mese le ɖokuinye me be nusi wu tsɔtsɔ nam me tomee mele!\nAtikewɔwɔ ƒe Kuxia\nAtikewɔwɔ ƒe mɔnu nyuitɔ kpɔkpɔ nye kuxi. Meyia kamededetikewɔla, ƒukpela, kple nutɔtɔamedɔdala gbɔ le ŋkeke ɖeka me. Ne makpɔ gbɔdzɔe kura hã la, ɣeyiɣi kpui aɖe tɔ koe wònyena. Mede ɖɔkta vovovowo, tsɔ kpe ɖe ƒugɔglɔ̃dzɔla kple ahɔhɔ̃kola ŋu gbɔ. Wo katã lɔ̃ ɖe nya ɖeka aɖe dzi: Ehiã be woawɔ dɔ nam be vevesesea dzi naɖe akpɔtɔ ahaɖe ƒu si gli la ɖa. Le nye dzixɔse siwo tso Biblia me ta la, meɖe nu me na atikewɔla siawo be womado ʋu nam le nɔnɔme aɖeke me o.—Dɔwɔwɔwo 15:28, 29.\nAmekola gbãtɔ gblɔ be yeako nye dzime. Eɖe eme nam be afɔku ate ŋu anɔ mɔnu sia ŋu. Gake amekola sia mete ŋu ɖo kpe edzi nam be yemazã ʋu o. Nyemegatrɔ yi egbɔ o.\nEvelia gblɔ be yeako nye kɔ be yeate ŋu ake ɖe dzimeƒumekaa ŋu. Mɔnu sia dze nu dziŋɔ nam ŋutɔ. Togbɔ be nye ʋumadomadoa menye kuxi aɖeke nɛ o hã la, edi be yeakom enumake numeɖeɖe boo aɖeke manamanae. Meɖe asi le eya hã ŋu.\nGake mete ŋu va kpɔ ɖɔkta aɖe si lɔ̃ ɖe nye didiwo dzi to Yehowa Ðasefo siwo nye míaƒe Kɔdzi Kadododzikpɔkɔmitia me tɔwo ƒe kpekpeɖeŋu me. Mɔnu si amekola etɔ̃lia kafu la sɔ kple esi evelia hã kafu; ebia be woako kɔ nam. Eɖe eme be afɔkuawo anɔ ʋɛ.\nAlesi woawɔ amekokoa ƒe wɔwɔfia tsitotsito si mekpɔ la do ŋɔdzi nam ale gbegbe. Enyanya be woahiã be woawɔ dɔ sia le ŋutinu vevi siwo nye dzi la kple dzitodzito ŋu ye na megavɔ̃ ɖe edzi. Ðe matsi agbea? Abe alesi nànyae ene la, dziɖeleameƒo ƒe seselelãme mawo meɖe vɔvɔ̃ si nɔ menye la ɖa o.\nLe November 25, 1998, dzi la, wowɔ gaƒoƒo ene ƒe dɔ kpɔdzidzedze aɖe nam le Nairobi kɔdzi. Amekokoa lɔ nye alimeƒu sue aɖe ɖeɖe ɖa hã ɖe eme. Wotrɔ asi le ƒu sue si woɖe la ŋu hetsɔ ga gbabɛ kple gatagbadzɛ de esi gblẽ la teƒe. Esia kpe ɖe ŋunye. Gake meɖe nye kuxiwo katã ɖa o. Mesea veve geɖe ne mele zɔzɔm. Nye lãme gakuna yigbaa edziedzi.\nNɔnɔme Nyuiwo Ðeɖe Fia\nAbe alesi megblɔe va yi ene la, metsɔ ɣeyiɣi gbogbo aɖe xa nu hebu tame mɔkpɔkpɔbuɖeametɔe tso nye nɔnɔmea ŋu. Nukutɔe la, dɔnɔdzikpɔla geɖe kafuam ɖe nye akɔdzedzeanyi kple mɔkpɔkpɔ si le asinye la ta. Nukata wose le wo ɖokui me nenema? Wokpɔe be togbɔ be menɔ veve sem vevie hã la, megaƒoa nu tso dzixɔse si le asinye na Mawu ŋu na wo.\nTogbɔ be medoa dziku hedoa adã ɣeaɖewoɣi le nusiwo me tom mele ta hã la, megakpɔtɔ ɖoa ŋu ɖe Yehowa ŋu. Edo alɔm le nusiwo katã me meto la me—ale gbegbe be, ŋu kpeam ɣeaɖewoɣi. Meɖoe kplikpaa be maxlẽ ŋɔŋlɔ siwo menya be woade dzi ƒo nam le nɔnɔme si me tom mele la me ahade ŋugble le wo ŋu. Esiawo dometɔ aɖewo nye:\nNyaɖeɖefia 21:4: “Mawu latutu aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o.” Ŋugbledede le Biblia ƒe ŋugbedodo si ku ɖe xexe yeye si me aɖatsi kple vevesese nu ayi tegbee ŋu la fa akɔ nam.\nHebritɔwo 6:10: “Mawu menye madzɔmadzɔtɔ be, wòaŋlɔ miaƒe dɔwɔwɔ kple lɔlɔ̃, si mieɖe fia le eƒe ŋkɔ ta, le esime miesubɔ ame kɔkɔewo, eye miegale edzi le wo subɔm la be o.” Togbɔ be mezu wɔametɔ hã la, menyae be Yehowa ade asixɔxɔ dɔ siwo mewɔ le eƒe subɔsubɔdɔa me ŋu.\nYakobo 1:13: “Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ̃ o, ke eya ŋutɔ la metea ame aɖeke kpɔna o.” Aleke nya ma nye nyateƒe enye esi! Togbɔ be Yehowae ɖe mɔ ɖe nye fukpekpea ŋu hã la, menye egbɔe wòtso kura o.\nFilipitɔwo 4:6, 7: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miaƒe dzimedidiwo, eye mitsɔ akpedada kpe ɖe eŋuti. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.” Gbedodoɖa kpe ɖe ŋunye nye susu dze akɔ anyi alesi dze, si wɔe be mete ŋu le te nɔm ɖe nye nɔnɔmea nu nunyatɔe wu.\nMezã ŋɔŋlɔ siawo tsɔ de dzi ƒo na amewo le woƒe xaxawo me—eye wokpe ɖe wo ŋu! Gake meva de dzesii be nyemese asixɔxɔ si le wo ŋu gɔme bliboe o. Nye dɔlélea mee mevase ɖokuibɔbɔ gɔme eye mesrɔ̃ alesi maɖo ŋu ɖe Yehowa ŋu bliboe le.\nAme geɖewo ƒoa nu tso Kristotɔwo ƒe nɔviwo ƒe habɔbɔa ŋu be enye kpekpeɖeŋutsoƒe gã le xaxaɣiwo me. Ke hã aleke wòle bɔbɔe enye si be míaŋe aɖaba aƒu mía nɔviŋutsu kple nɔvinyɔnu Kristotɔwo dzi! Enye nyateƒe be seɖoƒe ate ŋu anɔ kpekpeɖeŋu siwo woate ŋu ana ŋu ya, gake woli na mí ɣesiaɣi. Esia va eme le gonyeme. Womegbea gbɔnye vava le nye dɔbadzi nɔnɔ le kɔdzi o, eye wovana ŋdi kanya ɣeaɖewoɣi. Wokpe ɖe ŋunye le kɔdzifewo xexe gɔ̃ hã me. Meda akpe geɖe na amesiwo katã dzi nye nɔnɔmea wɔ dɔ ɖo eye wova xɔ nam la.\nLe míaƒe hamea me la, Ðasefowo nyae be nyemagate ŋu awɔ nu boo aɖeke o. Fifia la menye dzikpɔla zimenɔla eye mele dɔ wɔm kple Kristotɔ hamemegã alɔdoamelawo. Nyemedzudzɔ gbeƒãɖeɖe kpɔ gbeɖe o. Le nye dɔlélea ƒe sesẽaƒe la, mekpe ɖe ame eve ŋu va ɖo esime wotsɔ woƒe agbe ɖe adzɔgbe na Yehowa. Ðeka nye subɔsubɔdɔwɔla le Yehowa Ðasefowo ƒe hame aɖe me le Nairobi fifia.\nNyemenya aleke gbegbee mada akpe na srɔ̃nye ɖe kpekpeɖeŋu si wònam le nɔnɔme sesẽ bliboa me ta o. Edo dzi le dzikudoɣiwo, nye seselelãmewo ƒe tɔtrɔwo, nye ŋumaɖɔɖowo, kple nye dziɖeleameƒo ƒe ɣeyiɣiwo me. Ɣesiaɣi si manɔ avi fam ahanɔ veve sem la, edea dzi ƒo nam hefaa akɔ nam. Ŋusẽ kple ŋutete si nɔ esi le nɔnɔme sesẽawo me gakpɔtɔ wɔa nuku nam. Eɖee fia be yenye ‘xɔlɔ̃ lɔ̃ame ɣesiaɣi.’—Lododowo 17:17.\nMía vinyɔnuawo hã srɔ̃ alesi woakpe akɔ kple nye nɔnɔmea. Wowɔ nusi woate ŋui tsɔ na kpekpeɖeŋum. Wose nye hiahiãwo gɔme eye wotsona ɖe eŋu kaba, hekpɔa egbɔ si wɔe be nye dzi dze eme ne wo dada meli o. Sylvia ye nye nye “atizɔti,” si kpena ɖe ŋunye be maɖi tsa le aƒea me ne mekpɔe be ŋusẽ vɔ le ŋunye.\nKe Mina, si nye ɖevitɔ, ya ɖe? Meɖo ŋku ɣeaɖeɣi si medze anyi le aƒea me eye nyemete ŋu nɔ fɔfɔm o la dzi. Eya ɖeka koe nɔ aƒeme. Etsɔ eƒe ŋusẽ katã tsɔ fɔm ɖe te eye wòkplɔm ɖɔɖɔ yi ɖe nye xɔmee. Menya alesi tututu wòwɔ te ŋu wɔ esia o. Nuwɔwɔ dzinɔameƒotɔe ɖeka ma tsi susu me nam ɖikaa.\nTenɔnɔ ɖe nye afɔku nue nye nɔnɔme sesẽtɔ kekeake si me meto kpɔ le nye agbe me. Egakpɔtɔ nye nɔnɔme sesẽ si me tom mele. Naneke metɔ gbe nye agbe kple xɔse alea gbegbe kpɔ o. Mesrɔ̃ nu geɖe tso ɖokuibɔbɔ, nugɔmesesename, kple veveseseɖeamenu ŋu. Ŋuɖoɖo ɖe Yehowa ŋu bliboe kple kaka ɖe eyama dzi kpe ɖe ŋunye le nye kuxi sia me.\nMeva kpɔ apostolo Paulo ƒe nyawo ƒe nyateƒenyenye dze sii be: “Kesinɔnu sia le mía si le anyigoewo me, bene ŋusẽ ƒe agbɔsɔsɔ, si gbã go la, nanye Mawu tɔ, eye menye mía gbɔ wòatso o.” (Korintotɔwo II, 4:7) Mekpɔa akɔfafa geɖe le “dziƒo yeye kple anyigba yeye” si ƒe ŋugbe Mawu do be ava va la me. (Petro II, 3:13) Mele gbe dom ɖa be Yehowa nayi edzi anɔ lényem ɖe te ɖaseɖe esime xexe yeye ma nava, elabena ŋusẽ megale ŋunye o kokoko eye nu sue aɖe koe mate ŋu awɔ le nye ŋusẽ me.\n[Nɔnɔmetata siwo le axa 28]\nKristotɔwo ƒe dɔwo wɔwɔ kple nye ƒomea kpe ɖe ŋunye medo dzi\nƉoe Ɖe Amewo Ɖoe Ɖe Amewo Alesi Afɔku aɖe Trɔ Nye Agbee\ng03 5/8 axa 26-29\nDɔa Yɔyɔ me Kuxiwo\nAlesi Biblia Ate Ŋu Akpe Ðe Suklidɔlélawo Ŋui\nNe Ðevimegbenɔnɔ To Ame Ŋu\nNe Woƒo Du Ðe Ðevi Nu\nNe Wode Asixɔxɔ Ðevimenɔɣi Ŋu\nÐe Kristotɔwo Ƒe Ðekawɔwɔ Bia Be Woasɔ Le Nusianu Mea?\nKpɔ Tɔmenyi Gã Wɔnuku la Ða!\nNukatae Wòle Be Woaxɔm Anyi?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO May 8, 2003\nƉoe Ɖe Amewo Ɖoe Ɖe Amewo MAGAZINEWO May 8, 2003\nMAGAZINEWO May 8, 2003


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nABE ALESI ASANO KOSHINO GBLƆE ENE\nƑe ʋɛ aɖewo le Xexeme Ʋa II megbe, le ƒe 1949 me la, amedzro kɔkɔ aɖe si kɔa mo ɖe ame va srã ƒome si menɔ dɔ wɔm na la kpɔ le Kobe City. Eyae nye Yehowa Ðasefowo ƒe dutanyanyuigblɔla gbãtɔ si va Japan. Eƒe sasrãkpɔa ʋu mɔnukpɔkpɔ nam meke ɖe Biblia me nyateƒea ŋu. Gake mina magblɔ afisi metso ŋu nya na mi gbã.\nWODZIM le ƒe 1926 me le kɔƒe sue aɖe me le Okayama Prefecture ƒe dziehe. Menye vi atɔ̃lia le vi enyi dome. Papa nye amesi doa vevie mía gbɔ Shinto trɔ̃subɔsubɔ. Eyata mí ɖeviawo míeɖua ŋkekenyuiwo hesea vivi na ƒometɔwo ƒe gododo ake le subɔsubɔzãɖuɣiwo le ƒea me.\nEsi menɔ tsitsim la, agbe ŋuti biabia geɖewo nɔ asinye, gake esi ku ɖe ku ŋuti koŋ ŋue metsi dzi ɖo vevie. Le dekɔnu nu la, aƒemee wòdze be ame naku ɖo eye ɖeviwo nanɔ ƒometɔwo ƒe kuba ŋu. Melé blanui vevie esime mamanye ku kple esime nɔvinyeŋutsu sue si mekpɔ xɔ ƒe ɖeka gɔ̃ hã o ku. Alesi wòanɔ nam ne dzinyelawo ku, ŋu bubu dzia ŋɔ nam ŋutɔ. ‘Agbea katã koe nye esia? Ðe nu bubu aɖe gale agbe mea?’ Medi vevie be manya.\nLe ƒe 1937 me, esime menɔ gɔmedzesuku ƒe xɔ adelia me la, aʋa dzɔ ɖe Chinatɔwo kple Japantɔwo dome. Wolé ŋutsuwo heɖo wo ɖe aʋagbedzi le China. Sukuviwo doa hedenyuie na wò fofowo alo wò fowo, doa ɣli be “banzai!” (agbe tegbee) na fiagã la. Amewo ka ɖe edzi be Japan, dukɔ si dzi ɖum mawu le, kple eƒe fiagã, si nye mawu gbagbe la, aɖu dzi godoo.\nMexɔ ɣeyiɣi aɖeke hafi ƒometɔwo te aʋatsilawo ŋuti nyatakaka xɔxɔ tso aʋagbea dzi o. Amesiwo ƒe ame ku la ƒe dzi gbã vevie. Fuléle xɔ dzime na wo, eye wotsoa aseye ne wogblẽ nu le futɔwo ŋu vevie. Gake le ɣemaɣi ke la, megabua eŋu be, ‘Veve si sem míele la kee futɔawo ƒe ƒometɔwo ase ne woƒe ame veviwo ku.’ Kaka mawu gɔmedzesuku nu la, aʋaa keke ta ɖo China nutowo me ɖaa.\nGododo Amedzro Aɖe\nEsi míenye agbledelawo ta la, míaƒe ƒomea da ahe ɣeawokatãɣi, gake fofonye na mede suku zi alesi malɔ ganyawo ɖe eme o ko. Esia wɔe be le ƒe 1941 me la, medze nyɔnuviwo ƒe suku gɔme le Okayama City si gbɔ didi kilometa 100 lɔƒo tso mía gbɔ. Woɖo sukua be wòatsɔ ahe nyɔnuviwo ne woava zu srɔ̃nyɔnu kple vidada ɖɔʋuwo, eye woɖoa sukuviawo ɖa be woaɖanɔ ƒome siwo nye kesinɔtɔwo gbɔ le du me abe aƒemedɔsrɔ̃viwo ene. Le ŋdimewo la, sukuviawo xɔa hehe to aƒemedɔwo wɔwɔ me, eye le ŋdɔmewo la woyia suku.\nLe wòezɔdoname ƒe wɔnaa megbe la, nye nufiala, si do kimono la kplɔm yi aƒe gã aɖe me. Gake le susu aɖe taa aƒenɔa mexɔm o. Nufialaa bia be: “Ekema míayi Aƒenɔ Koda ƒe aƒemea?” Ekplɔm yi aƒe aɖe si wotu ɖe ɣetoɖoƒetɔwo ƒe atsyã nu me heƒo agbonuga la. Le ɣeyiɣi aɖe megbe la, aƒenɔ kɔkɔ ƒowɔ aɖe do va. Nye nu ku! Menye Japantɔe wònye o, eye nyemekpɔ Ɣetoɖoƒetɔwo kpɔ le nye agbe me o. Nufiala la ɖem fia Aƒenɔ Maud Koda hetrɔ dzo enumake. Mehe nye akploawo hege ɖe xɔa me kple dzodzodzoetsitsi. Meva nya emegbe be Aƒenɔ Maud Koda nye Amerikatɔ aɖe si Japan ŋutsu aɖe si va srɔ̃ nu le United States la ɖe. Efiana Eŋlisigbe le asinudɔsrɔ̃sukuwo me.\nDɔ dze egɔme kple ŋkubiã ŋufɔkea. Aƒenɔ Koda srɔ̃ nɔ kpeŋui kum, eye wòle be makpe asi ɖe eŋu le egbɔkpɔkpɔ me. Esi wònye nyemese Eŋlisigbe kura o ta la, metsina dzi vie. Nye dzi dze eme esi Aƒenɔ Koda do Japangbe nam. Gbesiagbe la mesenɛ wodoa Eŋlisigbe na wo nɔewo, eye vivivi la meva se gbea. Alesi wowɔa nu le aƒea me doa dzidzɔ nam.\nAlesi Maud lɔ̃a srɔ̃ dɔnɔa vevie wɔ dɔ ɖe dzinye. Ŋutsua lɔ̃a Biblia xexlẽ. Meva nya emegbe be srɔ̃tɔawo kpɔ The Divine Plan of the Ages si le Japangbe me tso agbalẽ xoxo dzraƒe aɖe eye woxɔa Eŋlisigbe me Gbetakpɔxɔ nudɔdɔwo ƒe geɖe.\nGbeɖeka wona Bibliam. Dzi dzɔm elabena emae nye zi gbãtɔ si Biblia su nye ŋutɔ asinye kpɔ le agbe me. Mexlẽnɛ ne meyina ɖe suku kple ne megbɔna gake eme nya ʋɛ aɖewo ko gɔmee mese. Esi wònye Japan Shintotɔwo ƒe hehee mexɔ ta la, nyemenya naneke tso Yesu Kristo ŋu kuraa o. Nyemenya kura be nusi ava na maxɔ Biblia ƒe nyateƒea si aɖo nye biabia ku ɖe agbe kple ku ŋu la ƒe gɔmedzedzee nye esia o.\nEteƒe medidi o nye ƒe eve ƒe dɔsrɔ̃ɣi wu enu, eye wòhiã be madzo le ƒomea gbɔ. Le nye sukunuwuwu megbe la, meƒo ɖokuinye ɖe nyɔnuviwo ƒe lɔlɔ̃nu faa dɔwɔlawo ƒe habɔbɔ aɖe me eye mekpɔ gome le ƒudzisrafowo ƒe awuwo tɔtɔ me. Amerikatɔwo ƒe B-29 bɔmbdayameʋuwo te bɔmbwo dada, eye le August 6, 1945 dzi la, woda atom bɔmb le Hiroshima. Ŋkeke ʋɛ aɖewo megbe la, mexɔ telegram aɖe, eye mese be Dada dze dɔ vevie. Meɖo keteke gbãtɔ heyi aƒe. Esi meɖi le ketekea me la, medo go nye ƒometɔ aɖe si gblɔ nam be Dada megava li o. Eku le August ƒe ŋkeke 11 lia dzi. Nusi vɔ̃m menɔ ƒe geɖe enye esia la va dzɔ! Magaƒo nu kplim alo ako alɔgbɔnu ɖem akpɔ o.\nLe August 15 lia dzi la, wova ɖu Japan dzi ŋutɔŋutɔ azɔ. Eyata mekpe akɔ kple nublanuinya etɔ̃ sɔŋ, wo katã le ŋkeke ewo pɛ ko me: atɔm bɔmb gbãtɔ la dada, Dada ƒe ku, kple Japan dzi si woɖu le ŋutinya me. Ke hã, efa akɔ na mí be míanya be amewo maganɔ kukum le aʋawɔwɔa me o. Esi melé blanui vevie la, medzudzɔ awutɔtɔdɔa eye metrɔ yi aƒe.\nWohem Va Nyateƒea Me\nGbeɖeka mexɔ lɛta aɖe tso Maud Koda si le Okayama gbɔ. Ebia be ne mate ŋui la mava kpe ɖe ye ŋu le aƒemedɔwo wɔwɔ me, elabena eva hiã be wòaɖo Eŋlisigbe me suku aɖe. Nyemenya nusi mawɔ o, gake melɔ̃ ɖe amekpekpea dzi. Ƒe ʋɛ aɖewo megbe la, mía kple Koda-ƒomea míeʋu yi Kobe.\nLe ƒe 1949 ƒe dzomeŋɔli ƒe gɔmedzedze la, ŋutsu kɔkɔ aɖe si kɔa mo ɖe ame va srã Koda-ƒomea kpɔ. Eŋkɔe nye Donald Haslett, eye etso Tokyo va Kobe be yeava di xɔ na dutanyanyuigblɔlawo le Kobe. Eyae nye Yehowa Ðasefowo ƒe dutanyanyuigblɔla gbãtɔ si va Japan. Wokpɔ aƒe aɖe, eye le November 1949 me la, dutanyanyuigblɔla geɖewo va ɖo Kobe. Gbeɖeka la, wo dometɔ atɔ̃ va srã Koda-ƒomea kpɔ. Wo dometɔ eve, Lloyd Barry kple Percy Iszlaub do Eŋlisigbe ƒo nu na amesiwo va ƒo ƒu ɖe aƒea me, wo dometɔ ɖesiaɖe zã aɖabaƒoƒo ewo. Wonya Maud be enye dutanyanyuigblɔlaawo nɔvinyɔnu Kristotɔ eye anɔ eme be woƒe hadedea de dzi ƒo nɛ. Ɣemaɣie wòʋam be masrɔ̃ Eŋlisigbe.\nTo dutanyanyuigblɔla veviedonulawo ƒe kpekpeɖeŋu me la, meva nɔ Biblia me nyateƒe veviawo gɔme sem vivivi. Mekpɔ ŋuɖoɖo na biabia siwo nɔ asinye tso ɖevime. Ẽ, agbe tegbee nɔnɔ le paradisonyigba dzi ƒe mɔkpɔkpɔ kple “amesiwo katã le yɔdo me” ƒe tsitretsitsi ƒe ŋugbedodo la le Biblia me. (Yohanes 5:28, 29; Nyaɖeɖefia 21:1, 4) Dzi dzɔam ɖe Yehowa ŋu be wòna mɔkpɔkpɔ sia va li na mí to Via, Yesu Kristo ƒe tafevɔsaa dzi.\nTeokrasi Dɔwɔwɔ Siwo me Dzidzɔ Le\nWowɔ Japan ƒe teokrasi takpekpe gbãtɔ la le dutanyanyuigblɔlawo ƒeme le Kobe tso December 30, 1949 dzi vaseɖe January 1, 1950 dzi. Mekplɔ Maud ɖo yi. Aƒe gã la nye Nazitɔ aɖe tɔ tsã eye wònya kpɔna le Inland Ƒua kple Awaji Ƒukpoa dome. Esi Biblia ƒe sidzedze boo aɖeke menɔ asinye o ta la, nya ʋɛ aɖewo gɔme koe mese. Gake dutanyanyuigblɔlaawo ƒe hadede kple Japantɔawo faa la wɔ dɔ ɖe dzinye ŋutɔ. Ame 101 ye va se dutoƒonuƒoa le takpekpe sia me.\nEsia megbe kpuie la, metso nya me be makpɔ gome le gbeadzisubɔsubɔdɔa me. Ebia dzideƒo geɖe hafi mete ŋu yi tso le aƒeme yi aƒeme, le esi ŋu kpeam ta. Ŋdi aɖe la, Nɔviŋutsu Lloyd Barry va mía ƒeme be yeakplɔm míayi gbeadzi. Edze egɔme tso aƒe si te ɖe Nɔvinyɔnu Koda tɔ ŋu tututu dzi. Ðe mebena ɖe emegbe le mɔ aɖe nu henɔa to ɖom eƒe ɖaseɖiɖia. Zi evelia si megayi la, mía kple dutanyanyuigblɔla eve bubue wɔ dɔ le gbeadzi. Japan nyɔnu tsitsi aɖe xɔ mí, ɖo to mí, eye emegbe wòna mía dometɔ ɖesiaɖe notsi kɔŋkɔ ɖekaɖeka. Elɔ̃ be woawɔ aƒeme Biblia nusɔsrɔ̃ kpli ye eye emegbe wova zu Kristotɔ xɔnyɔnyrɔ. Eƒe ŋgɔyiyi teƒekpɔkpɔ dea dzi ƒo na ame ŋutɔ.\nLe April 1951 me la, Nɔviŋutsu Nathan H. Knorr tso Habɔbɔa ƒe dɔwɔƒegã le Brooklyn va srã Japan kpɔ zi gbãtɔ. Amesiwo anɔ 700 ye va se dutoƒonuƒo si wòƒo le Kyoritsu Ƒuƒoƒea le Kanda, Tokyo. Le kpekpe tɔxɛ sia me la, dzi dzɔ amesiwo katã va kpekpea esime woɖe Japangbe me Gbetakpɔxɔa ɖe go. Le ɣleti si kplɔe ɖo me la, Nɔviŋutsu Knorr ɖi tsa va Kobe, eye le kpekpe tɔxɛa me la, mexɔ nyɔnyrɔ tsɔ wɔ nye adzɔgbeɖeɖe na Yehowa ƒe dzesii.\nAnɔ abe ƒe ɖeka megbe ene la, wode dzi ƒo nam be maƒo ɖokuinye ɖe ɣeyiɣiawo katã ƒe subɔsubɔdɔa me, si nye mɔɖeɖedɔa. Mɔɖela ʋɛ aɖewo koe nɔ Japan ɣemaɣi eye menɔ ɖokuinye biam be aleke makpɔ ɖokuinye dzi hã. Mebu tame le alesi nye srɔ̃ɖeɖe mɔkpɔkpɔ hã ava nɔ ŋu. Gake meva kpɔe be ele be matsɔ Yehowa subɔsubɔ aɖo nɔƒe gbãtɔ le agbe me, esia na meƒo ɖokuinye ɖe mɔɖeɖedɔa me le ƒe 1952 me. Dzidzɔtɔe la mete ŋu wɔ ɣeyiɣi aɖe ƒe dɔ na Nɔvinyɔnu Koda le nye mɔɖeɖedɔa wɔwɔ me.\nLe ɣeyiɣi sia me la fonye si mebu be eku le aʋaa me la gbɔ va aƒe kple eƒe ƒomea tso Taiwan. Nye ƒometɔwo mekpɔ ŋudzedze ɖe Kristotɔnyenye ŋu kpɔ o, gake le mɔɖeɖedɔa ƒe dzo si nɔ menye ta la, mete magazinewo kple agbalẽviwo ɖoɖo ɖe wo. Emegbe fonye kple eƒe ƒomea ʋu yi Kobe le eƒe dɔ ta. Mebia fonye srɔ̃a be, “Èxlẽ magazineawoa?” Nukutɔe la, eɖo eŋu be, “Wonye magazine siwo doa dzidzɔ na ame ŋutɔ.” Dutanyanyuigblɔlawo dometɔ ɖeka te Biblia sɔsrɔ̃ kplii, eye nɔvinyenyɔnu sue si le wo gbɔ la kpe ɖe wo ŋu le nusɔsrɔ̃a me. Ɣeyiɣi aɖe megbe la, woa kple evea wova zu Kristotɔ xɔnyɔnyrɔwo.\nDukɔwo Dome Nɔviwo ƒe Habɔbɔa Wɔ Dɔ ɖe Dzinye\nƔeyiɣi kpui aɖe megbe la, ewɔ nuku nam esi mexɔ amekpekpe be mava de Gbetakpɔxɔ Habɔbɔa ƒe Gilead Biblia Suku ƒe klass 22 lia. Mía kple Nɔviŋutsu Tsutomu Fukase enye ame gbãtɔ siwo wokpe tso Japan be woava de sukua. Hafi sukua nadze egɔme le ƒe 1953 me la, míete ŋu de Xexeme Yeye Habɔbɔa Takpekpe si wowɔ le Yankee Stadium le New York. Yehowa ƒe amewo ƒe dukɔwo dome nɔviwo ƒe habɔbɔa wɔ dɔ ɖe dzinye ale gbegbe.\nLe takpekpea ƒe ŋkeke atɔ̃lia dzi la, ele na Japantɔ takpekpevala, siwo nye dutanyanyuigblɔlawo koŋ, be woado kimono. Esi kimono si mena wode ʋu nam do ŋgɔ meva ɖo ɖe ɣeyiɣi dzi o ta la, meɣe Nɔvinyɔnu Knorr tɔ. Le takpekpea me la, tsi va te dzadza, eye metsi dzi be kimono la ava ƒo tsi. Le ɣeyiɣi sia me tututu la, ame aɖe tsɔ tsimewu tsyɔ nam to megbenye dzaa. Nɔvinyɔnu aɖe si tsi tre ɖe axanye biam se be, “Enya amesi wònyea?” Meva nya emegbe be Nɔviŋutsu Frederick W. Franz, si nye Dziɖuha la me tɔwo dometɔ ɖekae. Aleke wòna Yehowa ƒe Habɔbɔa ƒe lɔlɔ̃ ɖo menyee nye si!\nGilead ƒe klass 22 lia nye dukɔwo dome tɔ nyateƒe, si me sukuvi 120 siwo tso dukɔ 37 sɔŋ me nɔ. Togbɔ be esesẽna ɣeaɖewoɣi be míaɖo dze le gbegbɔgblɔ ƒe vovototo ta hã la, míese vivi na dukɔwo dome nɔviwo ƒe habɔbɔ la. Le sno dzagbe aɖe, le February 1954 me la, mewu sukua nu eye wona dɔdasi si trɔm gbɔe va Japan. Nye sukuxɔmehati, Inger Brandt, amesi nye nɔvinyɔnu tso Sweden ye anye nye kpeɖeŋutɔ si mía kpli míayi Nagoya City. Afimae míeva wɔ ɖeka kple dutanyanyuigblɔlawo ƒe ƒuƒoƒo siwo dzo le Korea va le aʋa si nɔ edzi yim la ta le. Ƒe ʋɛ siwo mezã le dutanyanyuigbɔgblɔdɔa me xɔ asi nam ŋutɔ.\nDɔwɔwɔ Dzidzɔtɔe abe Srɔ̃tɔwo Ene\nLe ƒe 1957 me la, womia asim be mava subɔ le Tokyo Betel. Tuɖedzi ɖeka si wotsɔ ati tui ye Japan ƒe alɔdzedɔwɔƒea nye. Ame ene koe nɔ alɔdzedɔwɔƒea, siwo dome alɔdzedɔwɔƒea dzikpɔla, Nɔviŋutsu Barry hã nɔ. Ƒomea me tɔ mamlɛwo katã nye dutanyanyuigblɔlawo. Wode dɔ asi nam menye gbegɔmeɖela kple nuxexlẽmetola, tsɔ kpe ɖe teƒewo dzadzraɖo, nunyanya, nuɖaɖa, kple bubuawo ŋu.\nDɔ si nɔ Japan va nɔ dzidzim ɖe edzi, eye woyɔ nɔviŋutsu geɖewo va Betel. Wo dometɔ ɖeka va zu dzikpɔla le hame si me medea kpekpe le me. Le ƒe 1966 me la, mía kple nɔvi ma, si ŋkɔe nye Junji Koshino míeɖe mía nɔewo. Le míaƒe srɔ̃ɖeɖea megbe la wode nutome sue dzikpɔkpɔdɔ asi na Junji. Dzidzɔe wònye na mí be míenya nɔviŋutsu kple nɔvinyɔnu geɖewo le míaƒe mɔzɔzɔa me. Esi wode gbegɔmeɖeɖedɔ asi nam ta la, mewɔnɛ le aƒe si me míenɔna kwasiɖa ɖeka la me. Le míaƒe mɔzɔzɔ me la, ele na mí be míatsɔ nyagɔmeɖegbalẽ gã la ɖe asi tsɔ kpe ɖe míaƒe mɔzɔɖaka kple akplo bubuawo ŋu.\nMíenɔ nutome sue dɔa me ƒe ene kple edzivɔwo eye míekpɔ alesi habɔbɔ nɔ dzidzim ɖe edzii. Woɖe alɔdzedɔwɔƒea yi Numazu, eye le ƒe aɖewo megbe la woɖee yi Ebina, afisi alɔdzedɔwɔƒea le fifia. Mía kpli Junji míele subɔsubɔm le Betel ɣeyiɣi didi aɖee nye esia, eye fifia míele dɔ wɔm kple ƒome si me ame 600 le. Le May 2002 me la, xɔ̃nye siwo le Betel ɖu nye ƒe 50 si metsɔ le ɣeyiɣiawo katã ƒe subɔsubɔdɔa me.\nEdzɔ Dzi Nam be Mekpɔ Dzidziɖedzia Teƒe\nEsi medze Yehowa subɔsubɔ gɔme le ƒe 1950 me la, gbeƒãɖela ʋɛ aɖewo koe nɔ Japan. Fifia la Fiaɖuƒegbeƒãɖela siwo wu 210,000 ye li. Nyateƒee, wohe amesiwo ɖi alẽwo akpe geɖe va Yehowa gbɔe, abe alesi wohe nye hãe ene.\nDutanyanyuigblɔla nɔviŋutsu kple nɔvinyɔnu ene siwo va srã mí kpɔ le Nɔvinyɔnu Koda ƒe aƒeme le ƒe 1949, kpakple Nɔvinyɔnu Maud Koda siaa wu woƒe subɔsubɔdɔ nu nuteƒewɔwɔtɔe. Nenema ke fonye, si nye subɔsubɔdɔwɔla, kple fonye srɔ̃, si wɔ mɔɖeɖedɔa ƒe 15 katã hã wu woƒe subɔsubɔdɔ nu le nuteƒewɔwɔ mee. Nukae anye etsɔme mɔkpɔkpɔ na dzinyela siwo woƒe ku mevɔ̃ na ʋuu le ɖevime? Biblia ƒe tsitretsitsi ŋugbedodo na mɔkpɔkpɔ kple akɔfafam.—Dɔwɔwɔwo 24:15.\nNe metrɔ kpɔ megbe la, mesena le ɖokuinye me be gododo Maud le ƒe 1941 me nye tɔtrɔɣi aɖe le nye agbe me. Ne menye ɖe medo goe ɣemaɣi o eye ne menye ɖe mewɔ ɖe eƒe yɔyɔa dzi be mava wɔ dɔ na ye le aʋa megbe la o ɖe, anye ne mele míaƒe agblea dzi le kɔƒea me ɖaa eye nyemado go dutanyanyuigblɔlaawo le gɔmedzedze mawo me o. Aleke medaa akpe na Yehowae nye si be wòhem va nyateƒea me to Maud kple dutanyanyuigblɔla gbãtɔ mawo dzii!\nMía kple Maud Koda kple srɔ̃a. Nyee le ŋgɔgbea le miame\nMía kple dutanyanyuigblɔla Japantɔwo le Yankee Stadium le ƒe 1953 me. Nyee le miame ɖaa\nMía kple srɔ̃nye Junji, le Betel\nƉoe Ɖe Amewo Ɖoe Ɖe Amewo Yehowa Hea Ame Tsɛwo Vaa Nyateƒea Me\nw03 10/1 axa 24-28


Yesaya 24 | Biblia Le Internet Dzi | Xexe Yeye Gɔmeɖeɖe\nYehowa aɖi gbɔlo anyigba la (1-23)\nYehowa zu Fia le Zion (23)\n24 Kpɔ ɖa! Yehowa aɖi gbɔlo anyigba la, eye wòatsi ƒuƒlu.+ Atrɔ anyigba la ƒe ŋkume abu anyi,+ eye wòaka edzinɔlawo ahlẽ.+ 2 Nu ɖeka tɔgbi adzɔ ɖe ame sia ame dzi: Dukɔ la kple nunɔla siaa,Dɔlaŋutsu anɔ abe eƒe aƒetɔ ene,Dɔlanyɔnu abe eƒe aƒenɔ ene,Nuƒlela abe nudzrala ene,Agbanatɔ abe agbanadola ene,Fetɔ abe fenyila ene.+ 3 Anyigba la aɖi gbɔlo keŋkeŋ;Woahae keŋkeŋ,+Elabena Yehowae gblɔ nya sia. 4 Anyigba la le nu xam;*+ eye wòlé akpɔ̃. Anyigba la yrɔ sũu, eye edome le gbegblẽm. Dukɔ la ƒe ame ŋkutawo yrɔ sũu. 5 Anyigba la dzi nɔlawo ƒo ɖi anyigba la,+Elabena wogblẽ seawo ɖi,+Wotrɔ ɖoɖoawo,+Eye wotu nubabla mavɔ* la.+ 6 Esia tae fiƒode le anyigba la ɖum,+Eye edzinɔlawo ɖi fɔ. Esia tae anyigba la dzi nɔlawo zu ʋɛ,Eye amegbetɔ ʋɛ aɖewo koe susɔ.+ 7 Wain yeye le nu xam,* wainka yrɔ sũu,+Eye ame siwo katã ƒe dzi kpɔa dzidzɔ la le hũ ɖem.+ 8 Axatsɛwo ƒe gbe viviwo nu tso;Aseyetsolawo ƒe hoowɔwɔ nu yi;Saŋkuwo ƒe gbe viviwo nu tso.+ 9 Womegadzia ha ɖe wain nono ŋu o,Eye aha muame le vevem le nu me na enolawo. 10 Wogbã du si wogblẽ ɖi la;+Wotu xɔwo katã ƒe ʋɔtruwo, ame aɖeke mate ŋu age ɖe wo me o. 11 Wole ɣli dom le kpɔdomeewo le wain dim. Dzidzɔkpɔkpɔwo katã nu yi;Vivisese bu le anyigba la dzi.+ 12 Du la zu aƒedo;Wogbã agbo la keŋkeŋ.+ 13 Elabena aleae wòanɔ le anyigba la dzi le dukɔwo dome: Abe ale si woƒoa amiti ene,+Abe ale si wofɔa nu siwo susɔ, ne wainxaxa nu va yi ene.+ 14 Woakɔ woƒe gbe dzi,Atso aseye. Woaɖe gbeƒã Yehowa ƒe gãnyenye tso ƒu gome.*+ 15 Esia tae woakafu Yehowa le kekelitsoƒe;*+Kple Yehowa, Israel ƒe Mawu la, ƒe ŋkɔ le ƒukpowo dzi.+ 16 Míese haƒoƒo tso anyigba ƒe mlɔenu be: “Ŋutikɔkɔe* na Dzɔdzɔetɔ la!”+ Gake megblɔ be: “Nye ya nu te ŋunye, nu te ŋunye belibeli! Baba nam! Alakpanuwɔlawo wɔa alakpanu;Alakpanuwɔlawo le alakpanuwɔwɔ dzi.”+ 17 Ŋɔdzi, ʋewo, kple mɔ̃wo le mi anyigbadzinɔlawo lalam.+ 18 Ame si ase ŋɔdzinu ŋkɔ ahasi la, age dze ʋe me,Eye ame si ado le ʋea me la, mɔ̃ aɖee.+ Elabena woaʋu dziƒowo ƒe tsigbowo nu,Eye anyigba ƒe agunuwo aʋuʋu. 19 Anyigba la fe kpla;Woʋuʋu anyigba la;Anyigba la le ʋuʋum keɖekeɖe.+ 20 Anyigba la le ya mum sagasaga abe ahamula ene,Eye wòle nyenyem abe agbadɔ le ya nu ene. Eƒe dzidada do agba ɖe edzi.+Adze anyi, eye magafɔ o. 21 Gbe ma gbe la, Yehowa atrɔ ɖe dziƒoʋakɔ siwo le dziKple anyigbadzifia siwo le anyigba dzi la ŋu. 22 Woaƒo wo nu ƒuAbe ale si woƒoa gamenɔlawo nu ƒu ɖe do me ene,Eye woatu wo ɖe tomegaxɔ me;Eye woatrɔ susu ɖe wo ŋu le ŋkeke geɖewo megbe. 23 Ɣleti si sɔ tegblẽe la ƒe mo tsi dãa,Eye ŋukpe lé ɣe si le keklẽm la,+Elabena aʋakɔwo ƒe Yehowa zu Fia+ le Zion To+ dzi kple YerusalemLe ŋutikɔkɔe me, le eƒe dukɔ la ƒe ametsitsiwo ŋkume.*+\n^ Agate ŋu afia, “Anyigba la yrɔ.”\n^ Alo, “blemanubabla.”\n^ Agate ŋu afia, “Wain yeye yrɔ.”\n^ Alo, “ɣetoɖoƒe.”\n^ Alo, “ɣedzeƒe.”\n^ Alo, “Atsyɔ̃ɖoɖo.”\n^ Egɔmeɖeɖe tẽe, “le eƒe ametsitsiwo ŋkume.”


1 Fiawo 22 | Biblia Le Internet Dzi | Xexe Yeye Gɔmeɖeɖe\n1 Fiawo 22:1-53\nYehosafat wɔ ɖeka kple Ahab (1-12)\nMikaya ƒe nyagblɔɖi ku ɖe aʋatsitsi ŋu (13-28)\nBeblegbɔgbɔ aɖe flu Ahab (21, 22)\nWowu Ahab le Ramot-Gilead (29-40)\nYehosafat ɖu Yuda dzi (41-50)\nIsrael-fia Ahaziya (51-53)\n22 Aʋa meganɔ Siria kple Israel dome o ƒe etɔ̃ sɔŋ. 2 Le ƒe etɔ̃lia me la, Yuda-fia Yehosafat+ yi Israel-fia gbɔ.+ 3 Israel-fia gblɔ na eŋumewo be: “Mienya be mía tɔe Ramot-Gilead+ nyea? Evɔ míele hehem ɖe megbe le exɔxɔ le Siria-fia si ŋu.” 4 Eye wòbia Yehosafat be: “Àho aʋa kplim ɖe Ramot-Gilead ŋua?” Yehosafat ɖo eŋu na Israel-fia la be: “Nye kpli wò la, ame ɖekae míenye. Nye dukɔ la, wò dukɔe. Nye sɔwo la, wò sɔwoe.”+ 5 Gake Yehosafat gblɔ na Israel-fia be: “Meɖe kuku, bia gbe+ Yehowa gbã.”+ 6 Eya ta Israel-fia la ƒo nyagblɔɖilawo nu ƒu, woanɔ ame alafa ene, eye wòbia wo be: “Maho aʋa ɖe Ramot-Gilead ŋu loo alo matasia?” Eye woɖo eŋu nɛ be: “Ho yi, eye Yehowa atsɔe ade asi na fia la.” 7 Ke Yehosafat gblɔ be: “Ðe Yehowa ƒe nyagblɔɖila aɖeke megale afi sia oa? Mina míabia gbe eya hã kpɔ.”+ 8 Eye Israel-fia ɖo eŋu na Yehosafat be: “Ame ɖeka gali si gbɔ míabia gbe Yehowa le;+ ke melé fui,+ elabena megblɔa nya nyui aɖeke ɖi le ŋunye o, negbe nya vɔ̃wo ko,+ eyae nye Mikaya, Yimla vi.” Ke Yehosafat gblɔ be: “Fia megagblɔ nya ma o.” 9 Eya ta Israel-fia la yɔ fiaŋume ɖeka gblɔ be: “Yi ɖakplɔ Mikaya, Yimla vi, vɛ fifi laa.”+ 10 Ke Israel-fia kple Yuda-fia Yehosafat le woƒe fiawuwo me, eye wo dometɔ ɖe sia ɖe bɔbɔ nɔ eƒe fiazikpui dzi le nukuƒoƒe le Samaria dua ƒe agbo nu, eye nyagblɔɖilawo katã nɔ nya gblɔm ɖi le wo ŋkume.+ 11 Eye Zedekiya, Kenaana vi la, tsɔ ga wɔ lãdzowo, eye wògblɔ be: “Ale Yehowa gblɔe nye esi, ‘Esiawoe nàtsɔ atu* Siriatɔwo va se ɖe esime nàtsrɔ̃ wo keŋkeŋ.’” 12 Eye nyagblɔɖila bubuawo katã hã nɔ nya ɖeka ma ke gblɔm ɖi be: “Ho yi Ramot-Gilead, eye adze edzi na wò; Yehowa atsɔe ade asi na fia la.” 13 Ame dɔdɔ si yi Mikaya yɔ ge la gblɔ nɛ be: “Kpɔ ɖa! Nyagblɔɖilawo katã ƒe nu sɔ, eye wogblɔ nya nyui na fia la. Meɖe kuku, na wò hã wò nya nanɔ abe wo tɔ ene, eye nàƒo nu nyuie.”+ 14 Ke Mikaya gblɔ be: “Zi ale si Yehowa le agbe la, nya si Yehowa agblɔ nam lae magblɔ.” 15 Esi wòva fiaa gbɔ la, fia la biae be: “Mikaya, mího aʋa ɖe Ramot-Gilead ŋu loo alo mítasia?” Eɖo eŋu enumake be: “Ho yi, eye àɖu dzi; Yehowa atsɔe ade asi na fia la.” 16 Eye fia la biae be: “Zi neni gɔ̃ mana nàka atam be nàgblɔ nyateƒe sɔŋ ko nam le Yehowa ƒe ŋkɔ me?” 17 Eya ta egblɔ be: “Mekpɔ Israel-viwo katã kaka ɖe towo dzi,+ abe alẽ siwo nu kplɔla aɖeke mele o ene. Yehowa gblɔ be: ‘Aƒetɔ aɖeke mele wo nu o. Wo dometɔ ɖe sia ɖe negbugbɔ yi aƒe me le ŋutifafa me.’” 18 Eye Israel-fia la gblɔ na Yehosafat be: “Nyemegblɔe na wò be, ‘Magblɔ nya nyui aɖeke ɖi le ŋunye o, negbe nya vɔ̃wo ko’ oa?”+ 19 Mikaya gagblɔ be: “Eya ta se Yehowa ƒe nya: Mekpɔ Yehowa wòbɔbɔ nɔ eƒe fiazikpui dzi,+ eye dziƒoʋakɔ blibo la katã tɔ ɖe egbɔ, le eƒe ɖusime kple eƒe miame.+ 20 Eye Yehowa bia be, ‘Ame kae aflu Ahab, ne wòaho ayi aɖatsi aʋa le Ramot-Gilead?’ Ame si gblɔ be ale, eye ame kemɛ be ale. 21 Mlɔeba gbɔgbɔ*+ aɖe te va hetɔ ɖe Yehowa ŋkume gblɔ be, ‘Maflui.’ Yehowa biae be, ‘Aleke nàwɔe?’ 22 Eɖo eŋu be, ‘Mayi aɖazu beblegbɔgbɔ le eƒe nyagblɔɖilawo katã ƒe nu me.’+ Eye wògblɔ be, ‘Àte ŋu aflui, eye àkpɔ dzidzedze hã. Heyi ɖawɔe nenema.’ 23 Eye Yehowa tsɔ beblegbɔgbɔ de wò nyagblɔɖila siawo katã ƒe nu me,+ evɔ wònye Yehowa ɖo vɔ̃ ɖe ŋuwò.”+ 24 Eye Zedekiya, Kenaana vi, te va ƒo tome na Mikaya gblɔ be: “Mɔ kae Yehowa ƒe gbɔgbɔ la to dzo le gbɔnye hafi va ƒo nu kpli wò ya?”+ 25 Mikaya ɖo eŋu be: “Kpɔ ɖa! Gbe si gbe nàge ɖe xɔ ememetɔ me be yeabe la, àkpɔ mɔa.” 26 Eye Israel-fia la ɖe gbe be: “Milé Mikaya yi ɖade dununɔla Amon kple fiavi Yoas si. 27 Eye migblɔ na wo be, ‘Ale fia la gblɔe nye esi: “Mitsɔ ame sia de gaxɔ me,+ eye mina abolo vi aɖe kple tsi vi aɖe koe va se ɖe esime magbɔ le ŋutifafa me.”’” 28 Ke Mikaya ɖo eŋu be: “Ne ètrɔ gbɔ le ŋutifafa me la, ekema Yehowa meƒo nu kplim o.”+ Eye wògblɔ kpee be: “Mi dukɔwo katã, mide dzesii!” 29 Ke Israel-fia kple Yuda-fia Yehosafat ho yi Ramot-Gilead.+ 30 Eye Israel-fia gblɔ na Yehosafat be: “Matrɔ nye dzedzeme ahayi aʋa la nu, ke wò la, nɔ wò fiawu me.” Ale Israel-fia la trɔ eƒe dzedzeme+ heyi aʋa la nu. 31 Ke Siria-fia de se na eƒe tasiaɖam-megã blaetɔ̃ vɔ eveawo+ be: “Migawɔ aʋa kple ame tsɛ alo ame ŋkuta aɖeke o, negbe Israel-fia la ko.” 32 Esi tasiaɖam-megãwo kpɔ Yehosafat ko la, wogblɔ be: “Eyae nye Israel-fia la!” Eya ta wotrɔ ɖe eŋu be yewoawɔ aʋa kplii; eye Yehosafat de asi ɣlidodo me be woaxɔ na ye. 33 Esi tasiaɖam-megãwo kpɔ be menye Israel-fia lae o ko la, wogbugbɔ le eyome enumake. 34 Ke ŋutsu aɖe vu eƒe da me hedae ɖe yame ko, eye aŋutrɔa va te Israel-fia le eƒe gawua kpeƒe. Eya ta fia la gblɔ na eƒe tasiaɖamdola la be: “Trɔ, nàkplɔm dzoe le aʋagbea dzi,* elabena mexɔ abi vevie.”+ 35 Wowɔ aʋa la ŋkeke bliboa katã, eye wolé fia la ɖe tsitrenu le eƒe tasiaɖam la me wòdze ŋgɔ Siriatɔwo. Eƒe abia ɖuɖu ʋu ɖe aʋatasiaɖam la me, eye wòku le fiẽ me.+ 36 Le ɣeɖoto lɔƒo la, ɣli ɖi sesĩe le asaɖa la me be: “Ame sia ame neyi eƒe du me! Ame sia ame neyi eƒe anyigba dzi!”+ 37 Fia la ku eye wokɔe va Samaria; woɖi fia la ɖe Samaria. 38 Esi wova klɔ aʋatasiaɖam la le Samaria-ta to la, avuwo va ɖuɖɔ eƒe ʋu, eye gbolowo va le tsi le afi ma* le Yehowa ƒe nya si wògblɔ la nu.+ 39 Ke Ahab ŋutinya susɔeawo kple nu siwo katã wòwɔ, nyiɖuxɔ*+ si wòtu kple du siwo katã wòtso la, woŋlɔ wo ɖe Israel-fiawo ƒe ŋutinyagbalẽ me. 40 Eye wotsɔ Ahab mlɔ tɔgbuiawo gbɔ;+ eye via Ahaziya+ zu fia ɖe eteƒe. 41 Ke Yehosafat,+ Asa vi, zu fia ɖe Yuda dzi le Israel-fia Ahab ƒe ƒe enelia me. 42 Yehosafat xɔ ƒe blaetɔ̃ vɔ atɔ̃ esime wòzu fia, eye wòɖu fia ƒe blaeve vɔ atɔ̃ le Yerusalem. Dadaa ŋkɔe nye Azuba, Silhi vinyɔnu. 43 Eto fofoa Asa+ ƒe ʋe me. Mete ɖe aga o, ke boŋ ewɔ nu si le dzɔdzɔe le Yehowa ŋkume.+ Gake womeɖe nuxeƒewo ɖa o, eye dukɔ la gasaa vɔ hedoa dzudzɔ le nuxeƒewo kokoko.+ 44 Ŋutifafa nɔ Yehosafat kple Israel-fia dome.+ 45 Ke Yehosafat ŋutinya susɔeawo, eƒe kalẽwɔwɔwo kple ale si wòwɔ aʋae la, woŋlɔ wo ɖe Yuda-fiawo ƒe ŋutinyagbalẽ me. 46 Eɖe ŋutsu siwo gbɔ ŋutsuwo dɔna le gbedoxɔ me,+ siwo susɔ le fofoa Asa ŋɔli la hã ɖa le anyigba la dzi.+ 47 Ke fia aɖeke menɔ Edom o;+ fiateƒenɔlae nɔ dzi ɖum le afi ma.+ 48 Yehosafat dɔ Tarsis tɔdziʋuwo* be woayi aɖatsɔ sika+ tso Ofir vɛ, ke womete ŋu de o, elabena tɔdziʋuawo gbã le Ezion-Geber.+ 49 Ɣemaɣie Ahaziya, Ahab vi, gblɔ na Yehosafat be: “Na nye dɔlawo nanɔ tɔdziʋuawo me ayi kple wò dɔlawo,” gake Yehosafat melɔ̃ o. 50 Eyome wotsɔ Yehosafat mlɔ tɔgbuiawo gbɔ,+ woɖii ɖe tɔgbuiawo gbɔ le tɔgbuia David Ƒe Du la me; eye via Yehoram+ zu fia ɖe eteƒe. 51 Ahaziya,+ Ahab vi, zu fia ɖe Israel dzi le Samaria le Yuda-fia Yehosafat ƒe ƒe wuiadrelia me, eye wòɖu Israel dzi ƒe eve. 52 Ewɔ nu si nye vɔ̃ le Yehowa ŋkume, eye wòto fofoa+ kple dadaa+ kpakple Yeroboam, Nebat vi, si he Israel de nu vɔ̃ me la, ƒe ʋe me.+ 53 Esubɔ Baal+ hede ta agu nɛ, eye wòdo dziku na Yehowa, Israel ƒe Mawu la,+ abe ale si tututu fofoa wɔ ene.\n^ Agate ŋu afia, “avuwo va ɖuɖɔ eƒe ʋu le afi si gbolowo lea tsi le la.”\n^ Alo, “nyiɖufiasã.”\n1 Fiawo 22


GBE BUBU Afrikaans Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nƲUKULAWO mate ŋu akpɔ nusi le lɔrimɔ ƒe akpa si mele dzedzem o eye wòxa la le eɖokuisi o. Gake ne woda ahuhɔ̃e ɖe akpa ma la, ate ŋu ana wòakpɔ ʋu si gbɔna eye wòaƒo asa na afɔku. Nenema ke amegbetɔwo mate ŋu akpɔ Wɔla makpɔmakpɔ la o. Ke ɖe mɔ aɖe li si dzi woato anya ne Ame aɖe li nenemaa?\nƑe alafa gbãtɔ me nuŋlɔla aɖe gblɔ alesi míawɔ ate ŋu adze si nusi míate ŋu akpɔ kple ŋku o. Eŋlɔ be: “Tso xexemewɔwɔ dzi la, ne wobua tame le eŋuti la, wokpɔa [Mawu ƒe] numanyakpɔ, si nye eƒe ŋusẽ mavɔmavɔ kple mawunyenye la kɔte le eƒe dɔwɔwɔwo me, bena taflatsedodo aɖeke naganɔ wo si o.”—Romatɔwo 1:20.\nBu nya mawo ŋu kpɔ. Ðe nèkpɔ be nunya dzena le nusiwo ƒo xlã mí siwo amegbetɔwo mate ŋu awɔ o la mea? Ðe nu mawo kpe ɖe ŋuwò nèkpɔe kple ‘wò nugɔmesese ƒe ŋkuwo’ be ame aɖe li si de ŋgɔ wu amegbetɔa? Mina míade ŋugble le kpɔɖeŋu aɖewo ŋu kpɔ.—Efesotɔwo 1:18.\nNusɔsrɔ̃ tso Xexemenuwɔwɔ Me\nÐe yamenuto si me ɣletiviwo yɔ fũ le zã si me ɣleti mele ɖiɖim le o ƒe atsyɔ̃ɖoɖo deŋgɔa wɔ nuku na wò, eye nèkpɔe be Wɔla Gã aɖe anya nɔ anyia? Blematɔ aɖe si léa ŋku ɖe nu ŋu gblɔ be: “Dziƒowo le Mawu ƒe bubu xlẽm fia, eye dziŋgɔli le gbeƒã ɖem eƒe asinudɔwɔwɔ.” Ŋutsu sia yi ŋugble me gblɔ be, “Ne mekpɔ wò dziƒowo, siwo nye wò asinudɔwɔwɔ, ɣleti kple ɣletiviwo, siwo nèwɔ la, nuka nye amegbetɔ, be nèɖoa ŋku edzi, kple amegbetɔvi, be nèléa ŋku ɖe eŋu?”—Psalmo 8:4, 5; 19:2.\nEle dzɔdzɔme nu be nuwɔwɔ siwo wɔ nuku ale gbegbe be amegbetɔwo mate ŋu agbugbɔ awɔ wo o la nawɔ nuku na mí. Hakpanya xɔŋkɔ aɖe me nya aɖewo gblɔ be: “Mawu ɖeka koe ate ŋu awɔ ati.” Gake vidzĩ ƒe wɔwɔme si me dzilawo ƒe mɔfiame aɖeke menɔna o gawɔ nuku wu sasasã. Ne vifofo ƒe tsinyenye va wɔ ɖeka kple vidada ƒe azi la, ezua lãmenugbagbevi, eye ɖoɖowɔwɔwo dzea egɔme enumake le DNA alo domenyiŋusẽfianu si le lãmenugbagbevi yeyea me la me be woava zu vi. Wogblɔ le nyatakaka siwo le DNA me ŋu be “ne woŋlɔ wo ɖe agbalẽ me la, axɔ axa 600-gbalẽ ɖekaɖeka 1,000 sɔŋ.”\nKe hã nya la ƒe gɔmedzedzea koe nye ma. Lãmenugbagbevi gbãtɔ sia va mana zua eve, emegbe ezua ene, eye emegbe enyi, eye wòyia edzi nɔa mamam nenema. Anɔ abe ŋkeke 270 ene megbe la, wodzia vidzĩ si me lãmenugbagbevi miliɔn akpe teƒe akpe geɖe le, eye wonyea lãmenugbagbevi ƒomevi vovovo siwo awu 200. Eye ne èbu eŋuti kpɔ la, lãmenugbagbevi gbãtɔ ɖeka ma mee nyatakaka siwo katã hiã woatsɔ awɔ lãmenugbagbevi bubu ƒomevi vovovoawo ɖe ɣeyiɣi si sɔ tututu dzi le! Ðe wò dzi ʋãa wò be nàtsɔ kafukafu ana mía Wɔlaa? De dzesi kafukafu si hakpala la tsɔ nɛ, esi wòŋlɔ be: “Wòe wɔ nye ayikuwo, eye nèkpɔ tanye le danye ƒe dɔme. Meda akpe na wò le alesi wowɔm nukutɔe la ta.”—Psalmo 139:13-16.\nAmesiwo srɔ̃ nu tso “nukunu” siawo ŋu tsɔa kafukafu naa nuawo wɔla le vɔvɔ̃ kple bubu me. Ðk. James H. Hutton si nye tatɔ na Chicago kple Illinois ƒe Atikewɔnyawo Gbɔkpɔhawo tsã gblɔ be lãmenugbagbeviawo ƒe “ŋutete wɔnuku si le wo si be wote ŋu tsɔa nyatakaka siwo le wo me naa lãmenugbagbevi bubu siwo xɔna ɖe wo teƒe wɔa nuku nam ale gbegbe. Ewɔ nuku ŋutɔ be míaƒe dzɔdzɔmeŋutinunyala siwo kua nu me te ŋu srɔ̃ nu tso nusiawo ŋu. Gake Dziƒome Nyanu aɖe kokokoe anya wɔ ɖoɖo ɖe nu wɔnuku siawo ŋu.”\nÐk. Hutton yi edzi be: “Mesrɔ̃ nu tso lãmetsiŋutinunya ŋu yi ŋgɔ ʋɛ, eye nusɔsrɔ̃ le lãmetsiwo ƒe dɔwɔwɔ kple ŋutinu siwo wɔa wo ƒe dɔlélewo ŋu gana mekpɔe kɔte be Dziƒome Ŋusẽtɔ aɖee atrɔ asi le ŋutinu wɔnuku manyatana siawo kple alesi wowɔa dɔe la ŋu.” Eƒo nya ta be: “Ŋugbledede le nukunu siawo ŋu dze nam be eyae nye susu si ta wòle be woaxɔe ase be ame aɖe si ƒe ŋusẽ seɖoƒe meli na o eye wònye nuwo katã nyala ye wɔ ɖoɖo ɖe xexeame godoo ŋu, eyae na nuwo dze dɔwɔwɔ gɔme le eme eye wònye edziɖula.”\nEsi Ðk. Hutton gblɔ nya siawo vɔ la, ebia be: “Mawu si nye Ame ŋutɔŋutɔ si léa ŋku ɖe atsutsurɔe ɖesiaɖe ƒe gege ŋue wònyea?” Eɖo eŋu be: “Le mɔ aɖe nu la, nyemeka ɖe edzi o. Eye nyemebui be etsɔa ɖeke le nye gbesiagbe nuwɔna siwo meɖi naneke le eŋkume o la me ŋutɔŋutɔ hã o.”\nNukatae ame geɖe lɔ̃ ɖe edzi be nunya dze le alesi wowɔ nuwɔwɔwo wonye “nukunui” la me gake wogakea ɖi le Mawu si nye ame ŋutɔŋutɔ si tsɔa ɖe le eme na ameƒomea ƒe anyinɔnɔ ŋu?\nAme geɖe bunɛ be ne Mawu aɖe li la, maɖe mɔ be amegbetɔwo nakpe fu alea gbegbe o. Nya si ame geɖe lɔ̃a biabiae nye be, “Afikae Mawu nɔ esime míenɔ eƒe kpekpeɖeŋu hiãm?” Fukpekpe siwo teƒe ame aɖe si tsi agbe le ame miliɔn geɖe siwo Nazitɔwo wu le Xexemeʋa II me kpɔ la na wòxa nu ŋutɔ hegblɔ be: “Ne ɖe wò aɖe ate ŋu aka nye dzi ŋu la, anye ne eƒe aɖi asi wò.”\nEyata kuxi sesẽe wònye na ame geɖe. Abe alesi blema ŋkuléɖenuŋula si ŋu míeƒo nu tsoe do ŋgɔ gblɔe ene la, Wɔla ƒe anyinɔnɔ ƒe kpeɖodziwo dze ƒã ne míelé ŋku ɖe alesi wowɔ nuwo ɖe ɖoɖo nui kple alesi wowɔ wo le aɖaŋu me nukutɔe ŋu. Gake ne Mawu si tsɔa ɖe le eme na mí ye wònye la, aleke wɔ Wòaɖe mɔ ɖe fukpekpe dziŋɔ siawo gbegbe ŋu? Be míanya amesi Mawu nye eye míasubɔe le mɔ nyuitɔ nu la, ke ele be míakpɔ ŋuɖoɖo si me kɔ na nyabiabia vevi ma. Afikae míakpɔe le?\nMíele edom ɖe gbɔwò be nàdi agbalẽ gbadza si nye Ðe Mawu Tsɔa Ðe Le Eme na Mí Vavãa? ƒe mɔ. Àte ŋu akpɔ alesi nàwɔ ɖeka nasu asiwò le Nyɔ! sia ƒe axa 32 lia. Míebui be eƒe akpa siwo ƒo nu tso “Nusitae Mawu Ðe Mɔ Fukpekpe Li Ðo” kple “Nukae Do Tso Aglãdzedze La Me?” ana ŋuɖoɖo siwo kɔ nu me la wò.\nÐe nusiawo na nèkpɔe be Wɔla aɖe anɔ anyia?\nƉoe Ɖe Amewo Ɖoe Ɖe Amewo Ðe Nèkpɔa Nu Yia Ŋgɔ Wu Nusi Wò Ŋku Te Ŋu Kpɔna?\ng00 9/8 axa 10-11


Agbemeŋutinya: Yehowa Tea Ŋu Wɔa Nu Sia Nu | Beishenbai Berdibaev\nYehowa Tea Ŋu Wɔa Nu Sia Nu\nAbe Ale Si Beishenbai Berdibaev Gblɔe Ene\n“KU MAGANƆ anyi akpɔ o, eye woafɔ kukuawo gɔ̃ hã ɖe tsitre.” Esi srɔ̃nye Mairambubu ɖo bɔs ye wòsee nyɔnu aɖe nɔ nya mawo gblɔm na ame aɖe le ʋua me. Edi be yeagase nya geɖe kpee. Eya ta esi ʋua tɔ eye amewo ɖi le ʋua me la, eɖe abla dze nyɔnu si gblɔ nya mawo la yome ɖatui. Nyɔnua ŋkɔe nye Apun Mambetsadykova, eye enye Yehowa Ðasefo. Le ɣeyiɣi mawo me la, dzeɖoɖo kple Ðasefowo ate ŋu ana ame nadze setɔwo si me, ke hã nu siwo míeva srɔ̃ tso Apun gbɔ la trɔ míaƒe agbe.\nMÍEWƆA DƆ TSO FƆŊLI VA SE ÐE ƔETRƆ\nWodzim le ƒe 1937 me le dziɖuɖu ƒe agble gã aɖe si me woxɔa dɔwɔlawo ɖo, si te ɖe Tokmok ŋu le Kyrgyzstan la dzi. Míaƒe ƒomea nye Kyrgyztɔwo, eye Kyrgyzgbea ye míedona. Dzinyelawo nye agbledɔwɔlawo, eye wowɔa dɔ tso fɔŋli va se ɖe ɣetrɔ. Wonaa nuɖuɖu agbledɔwɔlawo edziedzi, gake zi ɖeka le ƒea me koe wotsɔa ga xea fe na wo. Mía dada dagbana hafi tea ŋu kpɔa nye kple nɔvinyenyɔnua dzi. Ƒe atɔ̃ pɛ koe mede suku, eye nye hã meva zu agbledɔwɔla si wɔa dɔ ŋkeke bliboa.\nTeskey Ala-Too tonutowo\nAmewo da ahe le nuto si me menɔ la me ŋutɔ, eye dɔ si wowɔna tsɔ kpɔa wo ɖokuiwo dzi la tea ɖeɖi wo ŋu belibeli. Esime menye ɖekakpui la, nyemedea ŋugble le taɖodzinu si le agbea ŋu alo ale si etsɔme ava nɔ ŋu o. Nyemesusui kpɔ be nyateƒe wɔdɔɖeamedzi siwo ku ɖe Yehowa Mawu kple eƒe tameɖoɖowo ŋu la ava kpɔ ŋusẽ ɖe nye agbe dzi nenema gbegbe o. Ale si nyateƒe ma wɔ va ɖo Kyrgyzstan hekeke tae la nye ŋutinya si wɔa dɔ ɖe ame dzi. Dziehe Kyrgyzstan, si nye nuto si me metso la mee ŋutinyaa dze egɔme tsoe.\nAME SIWO NƆ ABOYO ME TSÃ LA TSƆ NYATEƑEA VA KYRGYZSTAN\nYehowa Mawu ŋuti nyateƒea va ɖo Kyrgyzstan le ƒe 1950-awo me. Gake hafi nyateƒea naxɔ anyinɔ la, ele be amewo naɖe asi le Kɔmiunisttɔwo ƒe xexemenunya si Soviet Dziɖuɖua dona ɖe ŋgɔ la ŋu. Nu ka tae? Tsã la, Kyrgyzstan nɔ dukɔ siwo nɔ Soviet Dziɖuɖua te la dome. Yehowa Ðasefo siwo katã nɔ nuto siwo dzi kpɔ ŋusẽ ɖo me la medea akpa aɖeke dzi le dunya me o. (Yoh. 18:36) Eya ta wobu wo be wonye Kɔmiunist dziɖuɖua ƒe futɔwo, eye wotia wo yome. Gake xexemenunya aɖeke mate ŋu axe mɔ ɖe Mawu ƒe Nya la nu be wòagaɖo dzianukwaretɔwo ƒe dzi gbɔ o. Le nyateƒe me la, nu vevitɔ siwo mesrɔ̃ le agbe me dometɔ ɖekae nye be Yehowa “tea ŋu wɔa nu sia nu.”—Marko 10:27.\nYehowa Ðasefowo yome titi wɔe be nyateƒea va xɔ anyinɔ ɖe Kyrgyzstan. Aleke esia dzɔe? Siberia, si nye nuto si me wokplɔa dukɔa ƒe futɔwo yina wova zua aboyomewo le la, nɔ Soviet Dziɖuɖua te. Esi woɖe asi le aboyomeawo ŋu la, wo dometɔ geɖe ʋu va tsi Kyrgyzstan, eye wo dometɔ aɖewo tsɔ nyateƒea va afi ma. Ame siawo dometɔ ɖekae nye Emil Yantzen. Wodzii le Kyrgyzstan le ƒe 1919 me. Dɔsesẽwɔsaɖa aɖe mee Emil nɔ esime wònye aboyome, eye afi mae wòdo go Ðasefowo le. Exɔ nyateƒea eye wòtrɔ yi aƒe le ƒe 1956 me. Emil ʋu va tsi afi si te ɖe Sokuluk ŋu, si tsɔ ɖe mía de. Sokuluk ye woɖo hame gbãtɔ ɖo le Kyrgyzstan le ƒe 1958 me.\nAnɔ abe ƒe ɖeka ene megbe la, Victor Vinter ʋu yi Sokuluk. Nɔviŋutsu wɔnuteƒe sia kpe fu geɖe ŋutɔ le eyometilawo si me. Zi eve sɔŋ wolée de gaxɔ me ƒe etɔ̃ le akpaɖekedzimademade ta; emegbe enɔ gaxɔ me ƒe ewo, eye wòganɔ aboyo me ƒe atɔ̃ bubu. Gake yometiti mawo mete ŋu xe mɔ ɖe tadedeagu vavãtɔ ƒe takeke nu o.\nNYATEƑEA GOGO MÍA DE\nKaka ƒe 1963 naɖo la, Ðasefo siwo ade 160 ye nɔ Kyrgyzstan, eye wo dometɔ geɖe tso Germany, Ukraine kple Russia. Wo dometɔ ɖekae nye Eduard Varter. Exɔ nyɔnyrɔ le ƒe 1924 me le Germany hafi wova ɖe aboyoe emegbe. Le ƒe 1940-awo me la, Nazi dziɖuɖua kplɔ Eduard yi fuwɔamesaɖa aɖe me, eye le ƒe ʋɛ aɖewo megbe la, Kɔmiunist Dziɖuɖua hã ɖe aboyoe yi afi si te ɖe Siberia ŋu. Le ƒe 1961 me la, nɔviŋutsu wɔnuteƒe sia ʋu va Kant, si medidi kura tso mía de o.\nNɔvinyɔnu Elizabeth Fot, si nye Yehowa subɔla wɔnuteƒe la hã nɔ Kant. Nutɔlae wònye. Esi wòbi ɖe eƒe dɔa me ta la, ame ŋkutawo abe ɖɔktawo kple nufialawo ene nana wòtɔa awu na wo. Eƒe asisiwo dometɔ ɖekae nye nyɔnu aɖe si ŋkɔe nye Aksamai Sultanalieva. Nyɔnu sia srɔ̃ nye amegã le setɔwo ƒe dɔwɔƒea. Gbe ɖeka esi Aksamai va eƒe awuwo xɔ ge le Elizabeth gbɔ la, ebia nya geɖewoe tso taɖodzinu si le agbea ŋu kple nɔnɔme si me kukuawo le ŋu. Elizabeth tsɔ Biblia ɖo eƒe biabiawo katã ŋu nɛ. Aksamai va zu nya nyui gbeƒãɖela dovevienu.\nƔemaɣi lɔƒoe Nikolai Chimpoesh, si tso Moldova la zu nutome sue dzikpɔla, eye enɔ dɔ sia dzi ƒe 30 kloe. Tsɔ kpe ɖe hamewo sasrã kpɔ ŋu la, Nikolai xɔ ŋgɔ le míaƒe agbalẽwo tata kple wo mama ƒe dɔa me. Setɔwo va nya nu tso dɔ siwo wɔm wònɔ ŋu. Eya ta Eduard Varter gblɔ dzideƒonamenya aɖe tsɔ ɖo aɖaŋu na Nikolai ale: “Ne setɔwo bia gbe wò la, gblɔ na wo be míaƒe dɔwɔƒegã si le Brooklyn lae agbalẽawo tsona. Kpɔ adzamekpovitɔ la ƒe ŋkume tututu hafi nàgblɔ nyaa. Mègavɔ̃ kura o.”—Mat. 10:19.\nDzeɖoɖo sia megbe kpuie koe adzamekpovitɔwo sama Nikolai wòyi woƒe dɔwɔƒegã si le Kant. Egblɔ nu si dzɔ la ale: “Kpovitɔ la biam be afi kae míekpɔa míaƒe agbalẽawo tsonɛ hã. Megblɔ nɛ be Brooklyn ye wotsona. Kpovitɔa meganya nya si wòagblɔ o. Ðeko wòɖe mɔ nam medzo eye megasamam azɔ o.” Ðasefo dzinɔameƒotɔ siawo yi edzi nɔ nya nyuia kakam ŋuɖɔɖotɔe le mía de nutowo me le dziehe Kyrgyzstan. Esi Yehowa ŋuti nyateƒe xɔasi la va ɖo mía gbɔ le ƒe 1980-awo me la, srɔ̃nye Mairambubu ye nye ame gbãtɔ si se nu tso eŋu le míaƒe ƒomea me.\nSRƆ̃NYE KPƆ NYATEƑEA DZE SII ENUMAKE\nMairambubu tso Kyrgyzstan ƒe afi si woyɔna be Naryn Nuto la me. Gbe ɖeka, le August 1974 me la, eyi ɖasrã nɔvinyenyɔnua kpɔ, eye afi mae míedo go le zi gbãtɔ. Mairambubu ƒe nu lé dzi nam enumake. Gbe ma gbe kee míeɖe srɔ̃.\nLe January 1981 me esime Mairambubu nɔ ʋu me yina asimee wòse dzeɖoɖo si ŋu meƒo nu tsoe le gɔmedzedzea. Srɔ̃nye di be yeagase nya bubuwo kpee, eya ta ebia nyɔnua ƒe ŋkɔ kple afi si wòle. Nyɔnua gblɔ nɛ be yeƒe ŋkɔe nye Apun, gake ewɔ nu ŋuɖɔɖotɔe, elabena le ƒe 1980-awo me gɔ̃ hã la, woɖo asi Ðasefowo ƒe dɔa dzi le dukɔa me. Eya ta le esi Apun naɖɔ afi si wòle na srɔ̃nye teƒe la, ena srɔ̃nye boŋ ɖɔ afi si míele la nɛ. Srɔ̃nye gbɔ va aƒe me kple dzidzɔ.\nMairambubu gblɔ be: “Mese nya nyuiwo. Nyɔnu aɖe gblɔ nam be eteƒe madidi o, amewo magaku o. Lã wɔadãwo gɔ̃ hã afa.” Eƒe nyawo ɖi le to me nam abe gli tom wòle ene. Eya ta megblɔ nɛ be, “Ke míakpɔ esinu ale be wòava kɔ nyaa me na mí.”\nƔleti etɔ̃ megbe la, Apun va mía gbɔ. Eye egayi edzi nɔ mía gbɔ vam, si wɔe be míeva nya Kyrgyztɔ gbãtɔ siwo zu Ðasefowo la dometɔ aɖewo. Eya kple nɔvinyɔnu siwo vaa mía gbɔ la na míese nyateƒenya wɔdɔɖeamedzi siwo ku ɖe Yehowa kple tameɖoɖo si le esi na amegbetɔwo la ŋu. Wozã agbalẽ si nye Tso Paradiso si Bu me Yi Paradiso si Wogakpɔ Me * tsɔ srɔ̃ Biblia kpli mí. Eye esi wònye be agbalẽ sia ƒe ɖeka koe nɔ Tokmokgbea me ta la, míetsɔ asi gbugbɔ ŋlɔ emenyawo na mía ɖokuiwo.\nNyagblɔɖi si le 1 Mose 3:15 la nɔ nu gbãtɔ siwo ŋu míesrɔ̃ nu tsoe la dome. Nyagblɔɖi sia ava eme to Yesu, si Mawu ɖo Mesia Fiaɖuƒea ƒe Fia la dzi. Esia nye gbedeasi vevi aɖe si wòle be ame sia ame nase! Míekpɔe be esia nye susu vevi aɖe si tae wòle be míakpe asi ɖe gbeƒãɖeɖedɔa ŋu. (Mat. 24:14) Le ɣeyiɣi kpui aɖe ko me la, Biblia me nyateƒea kpɔ ŋusẽ ɖe ale si míenɔa agbee dzi.\nMÍEDE KPEKPEAWO EYE MÍEXƆ NYƆNYRƆ LE ƔEYIƔI SI ME WOÐO ASI DƆA DZI ME\nNɔviŋutsu aɖe si le Tokmok la kpe mí míeyi srɔ̃ɖeƒe aɖe. Enumake mía kple srɔ̃nye míede dzesii be Ðasefowo ƒe nɔnɔme to vovo. Womema aha muamewo le srɔ̃ɖeƒea o, eye wowɔ nu sia nu ɖe ɖoɖo nu. Esia to vovo kura na srɔ̃ɖeƒe bubu siwo míede va yi. Le srɔ̃ɖeƒe mawo la, amewo mu aha, wowɔ nu baɖawo eye wozã dzugbewo.\nMíede Kristotɔwo ƒe kpekpe aɖewo hã le hame si le Tokmok la me. Wowɔa kpekpe siawo le avewo me, ne yame ƒe nɔnɔmewo ɖe mɔ. Nɔviawo nyae be kpovitɔwo nɔ mía ɖiam, eya ta wonana nɔviŋutsu aɖe nɔa afi si wòate ŋu akɔ to dzi na mí ne ekpɔ wo wogbɔna. Le vuvɔŋɔli la, míekpena le aƒe aɖe me. Edzɔ zi eve aɖewo kpɔ be kpovitɔwo va do ɖe aƒea me hebia mí be nu ka wɔm míele hã. Esi ŋkekea de be mía kple Mairambubu míaxɔ nyɔnyrɔ le Chüy Tɔsisia me le July 1982 me la, ɖe míeɖɔ ŋu ɖo ŋutɔ. (Mat. 10:16) Nɔviawo nɔ vavam ʋɛʋɛʋɛ va se ɖe esime mí katã míekpe ta le avea me. Míedzi Fiaɖuƒeha ɖeka eye míese nyɔnyrɔxɔnuƒoa.\nMÍEWƆ MƆNUKPƆKPƆA ŊU DƆ KEKE MÍAƑE SUBƆSUBƆDƆA ÐE ENU\nLe ƒe 1987 me la, nɔviŋutsu aɖe gblɔ nam be mayi ɖetsɔlemetɔ aɖe si nɔ Balykchy la gbɔ. Tso míaƒe aƒe me yi afi ma nye keteke ƒe mɔzɔzɔ gaƒoƒo ene. Esi míegatrɔ yi Balykchy zi gbɔ zi geɖe la, míede dzesii be ame geɖe di be yewoase nyateƒea. Míekpɔe be esia nye mɔnukpɔkpɔ na mí be míakeke míaƒe subɔsubɔdɔa ɖe enu.\nNye kple Mairambubu míezɔa mɔ yia Balykchy edziedzi. Míetsia afi ma le kwasiɖa nuwuwuwo zi geɖe, míedea gbeadzi le afi ma, eye míewɔa Kristotɔwo ƒe kpekpewo. Le ɣeyiɣi kpui aɖe ko me la, ame geɖe ŋutɔ va hiã míaƒe agbalẽwo. Míedea agbalẽawo kotoku aɖe si wotsɔ lɔa anagoteewo, si woyɔna be mishok la me. Mía kple srɔ̃nye míetsɔa agbalẽ kotoku eve tso Tokmok yia nutoa me ɣleti sia ɣleti, gake medena o. Le mɔzɔzɔ yi Balykchy kple gbɔgbɔ me siaa la, míetea ŋu ɖia ɖase na amewo le ketekea me.\nLe ƒe 1995 me, si nye ƒe enyi tso esime míeyi Balykchy nutoa me zi gbãtɔ la, woɖo hame ɖeka ɖe afi ma. Mɔzɔzɔ tso Tokmok yi Balykchy le ƒe mawo me bia ga geɖe. Ganyawo mede mía dzi o, eya ta aleke míewɔna yina? Nɔviŋutsu aɖe naa ga mí edziedzi míetsɔ kpɔa míaƒe gazazãwo gbɔ. Yehowa kpɔe be míedi vevie be míakeke míaƒe subɔsubɔdɔa ɖe enu eye wòʋu “dziƒowo ƒe tsigbowo” na mí. (Mal. 3:10) Yehowa tea ŋu wɔa nuwo katã vavã!\nƑOMEGBANƆAMEDZIWO KPLE GBEƑÃÐEÐEDƆA\nMezu hamemetsitsi le ƒe 1992 me, eye nyee nye Kyrgyz hamemetsitsi gbãtɔ si woɖo le dukɔa me. Subɔsubɔdɔa ƒe mɔnukpɔkpɔ yeyewo ʋu ɖi esime míenɔ hame si le mía de Tokmok la me. Míesrɔ̃ Biblia kple Kyrgyz sukuvi geɖe siwo gakpɔtɔ nɔ suku. Sukuvi siwo míesrɔ̃ nu kpli la dometɔ ɖeka nye Alɔdzekɔmiti me tɔ fifia, eye wo dometɔ eve nye mɔɖela veviwo. Míena kpekpeɖeŋu hamea me tɔwo hã le míaƒe kpekpeawo me. Le ƒe 1990-awo me la, Russiagbe me gbalẽwoe míezãna eye Russiagbee wodona le kpekpeawo me. Gake esi hamea nɔ dzidzim ɖe edzi la, ame akpa gãtɔ va nye Kyrgyzgbedolawo. Eya ta meɖea kpekpea me nyawo gɔme na wo ne kpekpea le edzi yim, si wɔe be wose nyateƒea gɔme nyuie wu.\nNye kple srɔ̃nye kple mía viwo dometɔ enyi le ƒe 1989 me\nAzɔ hã, nye kple Mairambubu míelé fɔ ɖe míaƒe ƒomea si nɔ dzidzim ɖe edzi la dzi kpɔkpɔ ŋu. Míekplɔa mía viwo dea gbeadzi kple kpekpeawo hã. Esime mía vinyɔnu Gulsayra xɔ ƒe 12 pɛ ko la, elɔ̃a nuƒoƒo tso Biblia me nyawo ŋu na ame siwo tso eme va yina. Eye edzɔa dzi na mía viawo be yewoalé Ŋɔŋlɔawo me nyawo ɖe ta me. Esia wɔe be mía viawo kple mía tɔgbuiyɔviwo hã léa fɔ ɖe hamea me dɔwo ŋu. Le mía vi 9 kple tɔgbuiyɔvi 11 siwo gale agbe dome la, wo dometɔ 16 le Yehowa subɔm alo dea kpekpeawo kple wo dzilawo.\nAle si gbegbe nuwo va trɔe teƒe kpɔkpɔ awɔ nuku na nɔviŋutsu kple nɔvinyɔnu siwo dze Yehowa ƒe dɔa gɔme le míaƒe nutoa me le ƒe 1950-awo me la ŋutɔ. Tso ƒe 1990-awo me yina la, ablɔɖe geɖe va su mía si míeɖea gbeƒã nya nyuia hekpea ta le ƒuƒoƒo gãwo me.\nNye kple srɔ̃nye míele nya nyuia gblɔm\nLe ƒe 1991 me la, nye kple srɔ̃nye míede takpekpe zi gbãtɔ le Alma-Ata si woyɔna fifia be Almaty, le Kazakhstan. Eye le ƒe 1993 me la, nɔviwo wɔ takpekpe le Kyrgyzstan zi gbãtɔ le Spartak Fefewɔƒegã si le Bishkek. Gbeƒãɖelawo tsɔ kwasiɖa ɖeka dzra fefewɔƒea ɖo do ŋgɔ na takpekpea. Dɔ si nɔviawo wɔ la wɔ dɔ ɖe fefewɔƒedzikpɔlaa dzi ale gbegbe be ena míezã teƒea femaxee.\nLe ƒe 1994 me la, míegakpɔ tɔtrɔ ɖedzesi aɖe teƒe esi woɖe míaƒe agbalẽwo ɖe go le Kyrgyzgbe me zi gbãtɔ. Fifia, gbegɔmeɖela siwo le alɔdzedɔwɔƒea le Bishkek la ɖea míaƒe agbalẽwo gɔme ɖe Kyrgyzgbe me. Ƒe 1998 mee woda asi ɖe Ðasefowo ƒe dɔa dzi le se nu le Kyrgyzstan. Dzidziɖedzi geɖe va, eye fifia, gbeƒãɖela siwo le dukɔ sia me la wu 5,000. Egbea, hame 83 kple ƒuƒoƒo 25 ye le dukɔa me. Wowɔa kpekpeawo le Chinagbe, Eŋlisigbe, Kyrgyzgbe, Russiagbe, Russia Tokunɔgbe, Turkeygbe, Uighurgbe kple Uzbekgbe me. Nɔviŋutsu kple nɔvinyɔnu siawo siwo tso teƒe vovovowo la katã le Yehowa subɔm le ɖekawɔwɔ me. Yehowa gbɔe wòtso be míekpɔ tɔtrɔ ɖedzesi siawo katã teƒe.\nYehowa na nuwo trɔ le nye agbe me hã. Agbledela dahewo ƒe ƒome mee metsi le eye ƒe atɔ̃ pɛ koe mede suku. Ke hã, Yehowa na mezu hamemetsitsi eye wòzãm mefia Biblia me nyateƒeawo ame siwo nya agbalẽ wum. Vavãe, Yehowa tea ŋu wɔa nu siwo manya wɔ le amegbetɔwo gbɔ o. Nu siwo teƒe mekpɔ le agbe me la ʋãm be mayi edzi anɔ gbeƒã ɖem tso Yehowa, ame si “tea ŋu wɔa nu sia nu” la ŋu nuteƒewɔwɔtɔe.—Mat. 19:26.\n^ mm. 21 Yehowa Ðasefowoe tae, gake womegale etam fifia o.


“Dɔ nɔ wuyem eye mietia amewo be woaku nu me le nye dɔwuamea ŋu. Mezu aƒemanɔsitɔ eye mieŋlɔ nu tso nye xaxaa ŋu. Medze dɔ eye miewɔ takpekpe ku ɖe amesiwo dzi nu mede o ŋu. Miewɔ numekuku le nye kuxia ƒe akpa vovovoawo ŋu, gake dɔ gakpɔtɔ le wuyem, aƒe mele asinye o eye nye lãme mehaya o.”—Womenya eŋlɔla o.\nTOGBƆ be xexeame habɔbɔwo dze agbagba geɖe be woaɖe nunyuimakpɔɖui ƒe kuxia ɖa hã la, viɖe gobii aɖeke medo tso eme o. Le kpɔɖeŋu me, le ƒe 1996 ƒe Xexeame ƒe Nuɖuɖu Ŋuti Takpekpe si Dukɔ Ƒoƒuawo ƒe Nuɖuɖu Kple Agblededehabɔbɔ (FAO) wɔ me la, woɖo taɖodzinu aɖe be woaɖe nuɖuɖu ƒe ame masumasu ƒe kuxia dzi akpɔtɔ le xexeame va ɖo afã lɔƒo—si anye na ame miliɔn 400—hafi ƒe 2015 nava yi. *\nEnyo ŋutɔ be wowɔ ŋgɔyiyi aɖewo ya. Gake nublanuitɔea, Nuɖuɖu Kple Agblededehabɔbɔa ƒe nyitsɔ laa nyatakaka si nye The State of Food Insecurity in the World 2001, lɔ̃ ɖe edzi be: “Edze ƒã be nuɖuɖu ƒe ame masumasu ƒe kuxi si le xexeame gbɔ kpɔkpɔ megale afɔ tsɔm o.” Eyata egale dzedzem kokoko abe takpekpea ƒe taɖodzinua gbɔ manya ɖo o ene. Le nyateƒe me la, nyatakakaa na eme kɔ be “amesiwo nuɖuɖu mesuna o ƒe xexlẽme dzi ɖe edzi ŋutɔ le dukɔ madeŋgɔ akpa gãtɔ me.”\nNukatae kuxi sia dzi ɖuɖu sesẽ alea gbegbe ɖo? Be míakpɔ ŋuɖoɖoa la, ele be míaɖe nusi nye nunyuimakpɔɖui gɔme gbã eye míadzro alesi gbegbe wògblẽa nui kple nusiwo koŋ henɛ vɛ la me.\nNukawo Gbɔe Nunyuimakpɔɖui Tsona?\nNunyuimakpɔɖui nye kuxi si tsoa nuɖuɖu me nunyiamewo si lãmenugbagbeviwo hiã si mesua wo o gbɔ, eye zi geɖe la nu vevi eve siwo gbɔna la ƒe dɔwɔwɔ aduadu gbɔe wòtsona: (1) protein, calories, vitamin, kple mineral siwo womekpɔna wòsua ame le nuɖuɖu me o kple (2) dɔléle kabakaba.\nDɔléle siwo nye mitsinyenye, gbaɣi, asrã, kple akɔta dɔlélewo nana nu tea ŋutilã la ŋu ale gbegbe be wònana nunyiame dzi ɖena kpɔtɔna kura le lã me na ame. Wonana nuɖuɖu megadzroa ame o eye womegate ŋu ɖua nu o, eye esia nana nuɖuɖu megasua ame nyuie o. Gake ɖevi siwo mekpɔa nu nyui ɖuna o la te ŋu léa dɔ kabakaba. Esia yia edzi atraɖii eye wònana amesiwo kuna le protein kple nunyiame siwo naa ŋusẽ ame makpɔmakpɔ ta ƒe xexlẽme dzi ɖe edzi.\nNukatae wònye ɖeviwo koŋue ɖo afɔku me wu le nunyuimakpɔɖu ta? Wole ɣeyiɣi si me wotsina kabakaba me eye wohiã na calories kple protein. Susu mawo ke tae nunyuimakpɔɖu gblẽa nu le funɔwo kple nyɔnu siwo le no nam wo viwo ŋu vevie ɖo.\nEnuenue la, ɖevia ƒe kuxia dzea egɔme do ŋgɔ na edziɣi gɔ̃ hã. Ne nuɖuɖu mesua vidada o alo mekpɔa nu nyui ɖuna hafi fɔ fu alo le fufɔɣia o la, ɖevia ƒe kpekpeme dzi aɖe akpɔtɔ le edziɣi. Emegbe notsotso nɛ kaba, nuɖuɖu manamanae nyuie, kple dzadzɛnyenye gbɔ makpɔmakpɔ ate ŋu ahe numaɖumaɖu nyuie ƒe kuxiwo vɛ.\nNunyiame vovovo siwo hiã makpɔmakpɔ nana ɖevia kua te eye metsina nyuie o. Efaa avi vevie eye dɔléle te ŋu dzea edzi bɔbɔe. Ne nɔnɔmea va le agbogbo dom ɖe edzi la, eƒe kpekpeme dzi ɖena kpɔtɔna kuraa, eƒe ŋkuwo kple dzodome (ta ƒe akpa si gbɔna) va nyena ɖe eme, ade va vɔna le ŋutilã kple lãmekawo me, eye ŋutete si le ŋutilã ŋu be woalé dzoxɔxɔ ɖe te dzi ɖena kpɔtɔna.\nNunyuimakpɔɖu agate ŋu adze le mɔ bubuwo nu. Esiawo hã te ŋu nana ɖevi kua te. Le kpɔɖeŋu me, mineral—vevietɔ esiwo nye iron, iodine, kple zinc—kple vitamin—vevietɔ vitamin A—makpɔmakpɔ ate ŋu ahe nɔnɔme mawo vɛ. Dukɔ Ƒoƒuawo ƒe Ðeviwo Ŋu Nyagbɔkpɔha (UNICEF) gblɔ be vitamin A ƒe vɔvɔ le lã me gblẽa nu le ɖevi siwo ade miliɔn 100 ŋu le xexeame eye wònana woƒe ŋkuwo tsina. Egblẽa nu le dɔlélenutsiŋutete hã ŋu, eye wònana ɖevia dzea dɔ kabakaba.\nNusiwo Gbegbe Wògblẽna\nNunyuimakpɔɖui gblẽa nu le ŋutilã ŋu vevie, vevietɔ le ɖeviwo gome. Nu ate ŋu agblẽ le ŋutinuwo kple lãmenuwo—siwo nye dzi, ayikuwo, dɔgbo, dɔkavi, dzitodzitowo, kple ahɔhɔ̃ ŋu.\nNumekuku vovovowo ɖee fia be tekuku kple susu ƒe dɔmawɔmawɔ nyuie kpakple dzidzedzemakpɔmakpɔ le sukudede kple agbalẽ manyamanyae zɔna. Dukɔ Ƒoƒuawo ƒe nyatakaka aɖe yɔ nusia be nunyuimakpɔɖu ƒe nugbegblẽ me tsonu vɔ̃ɖitɔ kekeake si nɔa anyi ɣeyiɣi didi wu.\nLe ɖevi siwo to eme tsi agbe gome la, emetsonuawo ate ŋu atsi wo ŋu woatsi kplii. Esia tae Ðeviwo Ŋu Nyagbɔkpɔha fa konyi be: “Amegbetɔ ƒe tamebubuŋutete le to yim ale gbegbe—le nusiwo nu woate ŋu axe mɔ ɖo keŋkeŋ hafi la me—enye nudomegbegblẽ yakatsyɔ, kple ŋutasẽnuwɔwɔ gɔ̃ hã.” Eyata numaɖumaɖu nyuie ƒe nu gbegblẽ me tsonu siwo nɔa anyi didina la nye nusi ŋu woatsi dzi ɖo vevie. Nyitsɔ laa ƒe numekuku aɖe si wowɔ la ƒo nu le nuɖuɖu si mesua vidzĩwo o ŋu eye wote ŋu va zua dɔmavɔleameŋuwo abe dzidɔ, suklidɔ, kple ʋusɔgbɔdɔ ene lélawo le woƒe tsitsime.\nKe hã menye nunyuimakpɔɖui si nu sẽ ŋutɔe ɖea fu na ame geɖewo o, Ðeviwo Ŋu Nyagbɔkpɔha lɔ̃ ɖe edzi be: “Menye nunyuimakpɔɖui ƒomevi si gbɔ eme gbɔe amesiwo nusia wuna ƒe akpa etɔ̃lia tsona o ke boŋ etsoa nunyuimakpɔɖu ɣeaɖewoɣi kple esi le vedomesi ko gbɔ.” (Míawoe te gbe ɖe edzi.) Lãmesẽkuxi siwo nɔa anyi eteƒe didina te ŋu ɖea fu na ɖevi siwo toa nunyuimakpɔɖui ɣeaɖewoɣi ƒe kuxiwo alo nunyuimakpɔɖui si le vedomesi me. Eyata ele vevie be woade dzesi nunyiame siwo ɖeviwo mekpɔna ɖuna o ale be woate ŋu akpɔ egbɔ alesi dze.—Kpɔ aɖaka si le axa 7.\nKuxi Sesẽ Siwo Henɛ Vɛ\nAbe alesi míegblɔe va yi ene la, nusi hea nunyuimakpɔɖui vɛ tẽ enye nuɖuɖu ƒe anyimanɔmanɔ. Gake nu bubu siwo gadzia kuxia ɖe edzi tsoa hadome, ganya, dekɔnu, kple nutome ƒe nɔnɔme gbɔ. Esi ɖe dzesi wue nye ahedada, si gblẽa nu le ame miliɔn nanewo ŋu vevietɔ le dukɔ madeŋgɔwo me. Togbɔ be ahedada nye kuxia tsoƒewo dometɔ ɖeka hã la, nunyuimakpɔɖui hã hea ahedada vɛ, elabena ne nunyuimakpɔɖui na amewo ƒe dɔwɔnawo yi to la, egadzia ahedada ɖe edzi wu.\nNu bubu aɖewo hã li siwo henɛ vɛ. Numanyamanya tso eŋu hea numaɖumaɖu nyuie ƒe nɔnɔmewo vɛ. Dɔxɔxɔ hã wɔa akpa aɖe abe alesi míekpɔe va yi ene. Hadome kple dekɔnuwo hã henɛ vɛ, siwo dometɔ aɖewo nye nuɖuɖu si womemana na amesiame sɔsɔe o kple nazãbubu ɖe nyɔnuwo ŋu. Enuenu la nyɔnuwoe nyea ame ‘mlɔetɔ siwo ɖua nu sue aɖe’—si nye ne ŋutsuwo ɖu nu vɔ hafi kple esi medea ŋutsuwo tɔ nu o ɖuɖu. Wotea sukudede si akpe ɖe wo ŋu be woalé be na wo viwo nyuie hã ƒe mɔnukpɔkpɔ nyɔnuwo.\nGakpe ɖe eŋu la, nutome ƒe nɔnɔmewo nana be womegate ŋu kpɔa nuɖuɖu sɔgbɔ o. Esiawo dometɔ aɖewoe nye dzɔdzɔmefɔkuwo kple aʋawɔwɔwo. Agbalẽ si nye The State of Food Insecurity in the World 2001, gblɔ be, tso October 1999 va ɖo June 2001 ɖeɖe me la, kuɖiɖi gblẽ nu le dukɔ 22 ŋu, ahom sesẽwo alo tsiɖɔɖɔ gblẽ nu le dukɔ 17 ŋu, dukɔmeviʋa alo dzrehehewo gblẽ nu le dukɔ 14 ŋu, vuvɔŋɔli sesẽwo gblẽ nu le dukɔ 3 ŋu, eye anyigbaʋuʋu gblẽ nu le dukɔ 2 ŋu.\nEgbɔkpɔkpɔ Kple Mɔxexe Ðe Enu\nAleke woawɔ akpɔ ɖevi si ŋu nunyuimakpɔɖui gblẽ nu le la gbɔ? Ne nunyiamemakpɔmakpɔ na nu te ɖevia ŋu vevie la, etsɔtsɔ yi ɖe kɔdzi gbã anye egbɔkpɔnu nyuitɔ. Mɔfiamegbalẽ aɖe si Xexeame ƒe Lãmesẽhabɔbɔ ta na atikewɔlawo gblɔ be, ɖɔktawo nalé ŋku ɖe ɖevia ƒe nɔnɔmea ŋu eye woakpɔ dɔléle siwo le eŋu kple tsi si vɔ le lã me nɛ la gbɔ. Woate ŋu adze nuɖuɖu nanae gɔme vivivi, eye zi geɖe wodonɛ toa aŋe me dea ŋɔti me nɛ hafi wògena ɖe eƒe dɔ me. Afɔɖeɖe gbãtɔ sia axɔ kwasiɖa ɖeka.\nAsitɔtrɔ siwo ana wòagaɖo eƒe nɔnɔ kplɔnɛ ɖo. Woganana ɖevia noa dada ƒe notsi eye wodea dzi ƒo nɛ be wòaɖu nu alesi wòate ŋui. Eƒe seselelãme kple ŋutilã me nuhiahiãwo gbɔ kpɔkpɔ le vevie le go sia me. Belélename kple lɔlɔ̃ ate ŋu awɔe be woakpɔ tɔtrɔ ɖedzesi le ɖevia ŋu. Ɣeyiɣi sia mee woafia vidadaa alesi wòalé be na via to nuɖuɖu si me nunyiame le nanae kple egbɔkpɔkpɔ be wòanɔ dzadzɛ ale be nɔnɔme sia magadzɔ ɖe edzi ake o. Emegbe woɖea asi le ɖevia ŋu le kɔdzi. Ele vevie be woanɔ kɔdzia dem kple ɖevia bena woanɔ edom kpɔ edziedzi.\nKe hã eme kɔ ƒã be mɔxexe ɖe enue nye nu nyuitɔ. Esia tae le dukɔ geɖewo me la, dziɖuɖua kple habɔbɔ nɔɖokuisiwo wɔ ɖoɖo ɖe nuɖuɖu siwo me nunyiame le hedoa ŋusẽ ame ŋu hena amesiame ƒe zazã. Nutoa me nɔlawo hã ate ŋu awɔ geɖe le mɔxexe ɖe nunyuimakpɔɖui nu, le kpɔɖeŋu me, woate ŋu awɔe to nunyiame ŋuti mɔfiamewo nana me, tsinono tsoƒewo ta kpɔkpɔ, nugododeƒewo tutu, egbɔkpɔkpɔ be nutoa me le dzadzɛ, asikpekpe ɖe abɔtasisi ƒe ɖoɖowo ŋu, kpakple ŋkuléle ɖe ɖeviwo ƒe tsitsi kple woƒe ŋgɔgbedede ŋu.\nGake nukae ame ɖekaɖekawo ate ŋu awɔ atsɔ axe mɔ ɖe nunyuimakpɔɖui ƒe kuxia nu? Aɖaŋuɖoɖo nyui aɖewo le aɖaka si le axa 8 me. Tsɔ kpe ɖe esia ŋu la, ɖeviwo ƒe dɔléle kple nuɖuɖuŋutinunyala Georgina Toussaint kafui be anyo be vidadaa nagbugbɔ ayi ɖeviwo ƒe kɔdzi alo dɔdaƒe le eƒe vidzidzi ƒe ŋkeke adreagbe, ne ɖevia xɔ ɣleti ɖeka, kple le ɣleti siwo katã akplɔe ɖo megbe. Ele be vidadaa nadi atikewɔla ƒe kpekpeɖeŋu ne tsie mele lã me na ɖevia o, ne ele mitsi nyem vevie, alo asrã dze edzi.\nTogbɔ be aɖaŋuɖoɖo siawo ŋudɔwɔwɔ nyo le ɖeviwo ƒe nuɖunyawo gbɔ kpɔkpɔ be wòaka ɖe eme me hã la, ele be míalɔ̃ ɖe edzi be nunyuimakpɔɖui nye kuxi nyadri aɖe—elolo ale gbegbe be amegbetɔwo mate ŋu akpɔ egbɔ o. Encyclopædia Britannica lɔ̃ ɖe edzi be: “Nuɖuɖu si asu amesiame kple nunyiame ŋuti mɔfiame nana amesiame gakpɔtɔ nye kuxi nyadri aɖe kokoko.” Eyata ɖe mɔkpɔkpɔ aɖe li be “afɔku ɣaɣla si gbɔ wòle be woakpɔ kpata” sia nu ava yi gbaɖegbea?\n^ mm. 3 Ne èdi nyatakaka bubu tso Xexeame ƒe Nuɖuɖu Ŋuti Takpekpea ŋu la, ekema kpɔ Eŋlisigbe me Nyɔ! August 8, 1997, axa 12-14.\nÐE NUÐUÐU MESUA VIWÒ OA?\nAleke lãmesẽdɔwɔlawo wɔna nyana ne nuɖuɖu mele ɖevi aɖe sum o? Woléa ŋku ɖe dzesi vovovowo ŋu le amea ŋu, wobiaa gbe tso eƒe nuɖuɖu ŋu, eye wonana wodoa eƒe lãmenuwo kpɔna le nudokpɔƒe. Gake zi geɖe la, nusiwo woate ŋu adzidze tẽ koŋ dzie wonɔa te ɖo. Wodzidzea ɖevia eye wotsɔa xexlẽdzesia sɔna kple dzidzeme nyuitɔ siwo li. Emae kpena ɖe wo ŋu wonyaa numaɖumaɖu nyuie ƒe kuxi si tɔgbe wònye kple alesi gbegbe wògblẽ nu le eŋui.\nNu vevi siwo wodzidzena koŋ enye kpekpeme, kɔkɔme, kple ɖevia ƒe abɔ ƒe titrime. Ðevia ƒe kpekpeme tsɔtsɔ sɔ kple eƒe ƒexɔxɔ nana wonyana alesi gbegbe nuɖuɖu mele esum o; ne enu sẽ la, ɖevia ɖia ku eye wònɔa ƒuƒui. Wobua ɖevia ƒe dɔlélea be eɖo ŋkubiã me ne eƒe kpekpeme dzi ɖe kpɔtɔ wu 40 le alafa me eye wobunɛ be ele vedomesi ne alesi edzi ɖe kpɔtɔ nye 25 va ɖo 40 le alafa me, eye wobunɛ be enu mesẽ o ne alesi edzi ɖe kpɔtɔ le 10 va ɖo 25 le alafa me. Ne wokpɔ be ele kpuie akpa to etsɔtsɔ sɔ kple ƒe si wòxɔ la, afia be nuɖuɖu mele esum o ɣeyiɣi didi aɖe enye ma—si na be wòku te.\nAmesiwo le protein kple nunyiame siwo naa ŋusẽ ame makpɔmakpɔ ƒe dɔ vɔ̃ɖitɔwo lém enye amesiwo ɖi ku glaŋglaŋ marasmus, kple amesiwo lé kwashiorkor, alo amesiwo le evea siaa lém. Marasmus (si nye kuɖiɖi vivivi) la dzena le ɖevi nono siwo xɔ tso ɣleti 6 va ɖo 18 ŋu. Enɔa dzedzem vivivi ne mekpɔ nuɖuɖu si doa ŋusẽ ame kple esiwo nyia ame ɖuna o le ɣeyiɣi didi aɖe me, eye etsoa nomanamana wòasui gbɔ alo esi wotsɔa notsi bubu siwo wotɔ tsi akpa nanɛ ta. Ðevia ɖia ku ŋutɔ, eƒe lãkusiwo nɔa falɛfalɛ ale gbegbe be woléna ɖe ƒuawo ŋu, eye wòkua te. Azɔ hã ɖevia toa “ame tsitsi ƒe mo,” mevona le eɖokui me o, eye wòfaa avi vevie.\nNya kwashiorkor si woɖe tso Afrika-gbe aɖe me gɔmee nye “kpedevi.” Efia ɖevi si woɖe le dada ƒe no nu le ɖevi bubu si wodzi ɖe eyome ta. Nɔnɔme sia dzena le notsotso na vi megbe, eye togbɔ be elɔ nuɖuɖu siwo doa ŋusẽ ame ƒe ame masumasu ɖe eme hã la, protein makpɔmakpɔ le lã mee henɛ vɛ. Ewɔnɛ be tsi tsia lã me nɛ, si nana eƒe ƒodo dzina ɖe enu eye eƒe asi kple afɔwo hã tena. Ɣeaɖewoɣi la, egblẽa nu le ɖevia ƒe mo hã ŋu, eye wònɔna nogoe abe ɣleti si sɔ tegblẽe ene. Ðevia dzea abi kakɛwo eye eƒe ɖa ƒe amadede kple nɔnɔme trɔna. Ðevi siwo le dɔ sia lém ƒe aklã tena eye womedoa dzidzɔ ɖe nu ŋu o eye woléa blanui hã. Esiae dzɔ ɖe Erik, si míeyɔ va yi dzi, esi dada na noe ɣleti ɖeka ko le eƒe agbe me; emegbe wòva nɔ nyinotsi si wotɔ tsii akpa namee. Esi wòxɔ ɣleti etɔ̃ la, wova nanɛ detsi si wotsɔ detsiƒonuwo ƒoe tsɔ kpe ɖe suklitsi ŋu eye wogblẽnɛ ɖe aƒelika aɖe gbɔ.\nProtein kple nunyiame siwo naa ŋusẽ ame makpɔmakpɔ ƒe dɔléle etɔ̃lia lɔ marasmus kple kwashiorkor siaa ɖe eme. Nɔnɔme siawo katã ate ŋu awu ame ne wometso ɖe wo ŋu kaba o.\nKPƆ VIWÒWO TA TSO NUNYUIMAÐUMAÐU SI ME!\n▪ Ele vevie be vidada ƒe nuɖuɖu nanyo ɖe edzi. Ele be funɔwo kple vidada siwo le no nam wo viwo naɖu nuɖuɖu siwo nana ŋusẽ ame kple esi me protein geɖe le. Protein koŋue nana vidada ƒe notsi dzina. Eyata ne nuɖuɖu le vevem la, ele be woabu nyɔnu siwo agate ŋu adzi vi kple ɖevi suewo ŋu gbã.\n▪ Le goawo katã kloe me la, nuɖuɖu si sɔ woate ŋu akpɔ bɔbɔe na ɖevi enye dadaa ƒe notsi. Esia le vevie le ŋkeke gbãtɔ siwo kplɔ edziɣi ɖo, elabena dɔlélenutsinu si kpɔa ɖevia ta tso dɔléle si me nɔa dadaa ƒe notsi me. Le ɣleti ene alo esi wu nenema siwo do ŋgɔ me la, wokpɔa nunyiame siwo katã ɖevia hiã be wòate ŋu atsi nyuie la le notsia me.\n▪ Togbɔ be vidadaa ƒe notsi gakpɔtɔ nye ɖevia ƒe nuɖuɖu koŋ le ɣleti ene kple adelia dome hã la, ɖevia su te aɖu nu bubuwo azɔ. Na wòate atikutsetse siwo wofa kple amagbe siwo wotu heɖa ɖuɖu vivivi. Na ɖevia nasrɔ̃ nuɖuɖu yeye aɖe ɖuɖu nyuie hafi ayi bubu dzi. Ne nua ɖuɖu mae le ŋkeke eve alo etɔ̃ megbe la, na wòagasrɔ̃ bubu ɖuɖu. Nyateƒee wònye be, dzigbɔɖi kple agbagbadzedze geɖe hiã hafi ɖevi nalɔ̃ aɖu nuɖuɖu yeye aɖe. Ne èle asi trɔm le nuɖuɖu mawo ŋu la, ɖo ŋku edzi be ele be nusianu nanɔ dzadzɛ! Klɔ nuɖuɖuwo ŋu kple nuɖanuwo me nyuie!\n▪ Ne ɖeviwo xɔ tso ɣleti atɔ̃ yina asieke la, zi geɖe la wohiãna na nuɖuɖu si me woakpɔ ŋusẽ kple protein geɖe wu le tsɔ wu esiwo wokpɔna le notsi me. Ðoe kplikpaa nàyi edzi anɔ nuɖuɖu vovovowo namee. Ðeviwo ƒe nuɖuɖu siwo wotsɔ nukuwo kple amagbewo wɔe nado ŋgɔ, emegbe lã kple nyinotsi kple bɔta kpakple nyinotsibabla nakplɔe ɖo. Togbɔ be wotsyɔa nuɖuɖu gbãtɔ siwo ɖeviwo ɖuna nyuie hã la, tso ɣleti ade yina la woate ŋu afli wo nyuie nɛ. Dze alo sukli dede eme mehiã o eye womebia nenema hã o.\n▪ Le ɣleti enyi megbe la, vidada ƒe notsi meganyea nuɖuɖu vevi na ɖevi o, ke boŋ enyea eƒe akpa aɖe ko. Ðevia va tea nuɖuɖu siwo ƒomea ɖuna la ɖuɖu. Ele be woakpɔ egbɔ be nuɖuɖua le dzadzɛ, eye woflii nyuie ale gbegbe be wòate ŋu aɖui wòame. Nusiwo sɔ wòanɔ ɖuɖum koŋ enye atikutsetsewo kple detsiƒonuwo, nukuwo kple ayi ƒomeviwo tsɔ kpe ɖe ʋulã kpakple nyinotsi, bɔta, kple nyinotsibabla ŋu. * Vevietɔ wu la, ɖeviwo hiã nuɖuɖu siwo me vitamin A sɔ gbɔ ɖo. Wo dometɔ aɖewoe nye notsi, amagbe damawo, tsɔ kpe ɖe atikutsetse ɖiɖiwo kple detsiƒonu siwo ƒe amadede nye yelo abe mango, carrot, kple aɖiba ene ŋu. Ehiã be ɖevi siwo mekpɔ xɔ ƒe etɔ̃ haɖe o naɖu nu zi atɔ̃ va ɖo zi ade gbeɖeka.\n▪ Nuɖuɖu hamehame siwo nàte ŋu akpɔ ahatrɔ asi le wo ŋu le mɔ vovovowo nu ana viwò nakpɔ nunyiame siwo akpɔ eƒe lãmesẽ ta. Ele na vidadaa be woalé fɔ ɖe nuɖuɖu nyui nana via ŋu, eye mele be wòazi ɖevia dzi be wòagaɖu nu esime wòɖi ƒo alo agbe nuɖuɖu nanae esime wòdi be yeaɖu ɖe akpee o.\n^ mm. 43 Àte ŋu akpɔ nyatakaka geɖe le nyati si nye “Nunyiamewo Le Gbɔwò” le May 8, 2002, Nyɔ! ƒe tata me.\nEŋunyala bibiwo lɔ̃ ɖe edzi be vidada ƒe notsi koŋue nyea nuɖuɖu nyuitɔ ɣesiaɣi si sɔ na vidzĩ\nÐevi siwo le lu si ŋu detsiƒonuwo kpe ɖo ɖum le suku, le Bhutan\nÀte ŋu atrɔ asi le viwò ƒe nuɖuɖunyawo ŋu be wòanyo ɖe edzi\nƉoe Ɖe Amewo Ɖoe Ɖe Amewo Kuxi Sesẽ Siwo Henɛ Vɛ, Nusiwo Gbegbe Wògblẽna\ng03 3/8 axa 5-9


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Igbo Indonesian Italian Japanese Kannada Kirghiz Korean Lithuanian Malayalam Myanmar Norwegian Polish Portuguese Punjabi Rarotongan Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian Urdu Vietnamese\nNU KAE ate ŋu akpe ɖe mía ŋu míase ale si Yehowa Mawu bua nyɔnuwoe la gɔme bliboe? Mɔ ɖekae nye to ŋkuléle ɖe Yesu Kristo, ame si nye “Mawu makpɔmakpɔ la ƒe nɔnɔme” kple ame si ɖe Mawu ƒe nukpɔsusu le nuwo ŋu fia bliboe la, ƒe nuwɔna kple agbenɔnɔ ŋu me. (Kolosetɔwo 1:15) Ale si Yesu wɔ nu ɖe nyɔnuwo ŋu esime wònɔ anyigba dzi la ɖe ale si eya kple Yehowa siaa dea bubu nyɔnuwo ŋui fia, eye eɖo kpe edzi hã be womedaa asi ɖe nyɔnuwo tete ɖe anyi kple ŋlɔmiwɔwɔ le wo ŋu, si le edzi yim le dukɔ geɖe me egbea la, dzi o.\nLe kpɔɖeŋu me, bu ɣeyiɣi si me Yesu ɖo dze kple nyɔnu aɖe le vudo aɖe to ŋu kpɔ. Yohanes ƒe Nya Nyui Gbalẽa ka nya ta be: “Samaria nyɔnu aɖe va tsi ku ge. Yesu gblɔ nɛ be: ‘Na tsi vi aɖem mano.’” Togbɔ be Yudatɔwo kple Samariatɔwo menyina o hã la, Yesu ya di be yeaɖo dze kple Samaria nyɔnua le gaglãgbe. Le numekugbalẽ aɖe ƒe nya nu la, Yudatɔwo bua “dzeɖoɖo kple nyɔnu le dutoƒo be enye ŋukpenanu gã aɖe.” (International Standard Bible Encyclopedia) Gake Yesu ya de bubu nyɔnuwo ŋu hewɔ nu ɖe wo ŋu ameŋububutɔe, eye metsri to bubu me tɔwo loo, alo bu nazã ɖe nyɔnuwo ŋu o. Ðe ema teƒe la, Samaria nyɔnu lae Yesu gblɔ na zi gbãtɔ tẽe be yee nye Mesia la.—Yohanes 4:7-9, 25, 26.\nƔebubuɣi la, nyɔnu aɖe si ŋu ʋu nɔ sisim le atraɖii hena ƒe 12 sɔŋ la te ɖe Yesu ŋu. Esi wòka asi Yesu ŋu la, ehaya enumake. “Yesu trɔ, eye esi wòkpɔe la, egblɔ nɛ be: ‘Vinyenyɔnu, wò dzi nedze eme, wò xɔse na nèhaya.’” (Mateo 9:22) Le Mose ƒe Sea nu la, ne nyɔnu le nɔnɔme ma tɔgbi me la, mele be wòado ɖe amewo dome, ʋuu keke ahayi asi ka ge ame ŋu o. Ke hã, Yesu medo dziku ɖe eŋu o. Ke boŋ efa akɔ nɛ veveseɖeamenutɔe heyɔe be “vinyenyɔnu.” Aleke nya ma anya na eƒe dzi nadze emee nye esi! Eye aleke gbegbe dzi anya dzɔ Yesu hã be yeda dɔ nɛ enye esi!\nEsi wofɔ Yesu ɖe tsitre megbe la, Maria Magdalatɔ kpakple eƒe nusrɔ̃la bubu aɖe si Biblia yɔ be “Maria kemɛ” lae wòɖe eɖokui fia zi gbãtɔ. Yesu ate ŋu aɖe eɖokui afia Petro, Yohanes, alo eƒe nusrɔ̃la bubu siwo nye ŋutsuwo dometɔ ɖeka gbã hafi. Gake ede bubu nyɔnuwo ŋu esi wòna be wonye ame gbãtɔ siwo kpɔe le eƒe tsitretsitsia megbe. Mawudɔla aɖe gblɔ na nyɔnuawo be woaɖaka nukunu sia ta na Yesu ƒe nusrɔ̃la siwo nye ŋutsuwo. Yesu hã gblɔ na wo be: “Miyi ɖaka eta na [nɔvinye ŋutsuwo].” (Mateo 28:1, 5-10) Edze ƒãa be nazãbubu siwo bɔ ɖe Yudatɔwo dome, siwo ƒe ɖee nye be nyɔnuwo medze aɖi ɖase le ʋɔnu o, la mekpɔ ŋusẽ ɖe Yesu dzi o.\nEya ta eme kɔ be Yesu mebua nazã ɖe nyɔnuwo ŋu alo ɖia gbɔ wo le mɔ aɖeke nu o, ke ɖee wòdea bubu wo ŋu hedea asixɔxɔ wo ŋu boŋ. Yesu ƒe nufiafiawo tsi tsitre ɖe ŋutasesẽ le nyɔnuwo ŋu ŋuti, eye míate ŋu aka ɖe edzi be, ale si wòwɔ nu ɖe wo ŋu la ɖe ale si Fofoa, Yehowa, bua nuwo ŋui la fia bliboe.\nAle Si Mawu Wɔa Nu Ðe Nyɔnuwo Ŋu\n“Ablɔɖe si su nyɔnuwo si egbea le Ɣetoɖoƒedukɔwo me la mesu nyɔnu siwo nɔ Titina Ɣedzeƒe nutowo me la si le blemaɣeyiɣiwo me o. Nɔnɔme si bɔ ɣemaɣie nye be wobua nyɔnuwo be wole ŋutsuwo te abe ale si kluvi bɔbɔna ɖe eƒe aƒetɔ te, kple ɖeviwo ɖe ame tsitsiwo te, ene. . . . Wodea asixɔxɔ ŋutsuviwo ŋu wu nyɔnuviwo, eye wogblẽa vidzĩ siwo nye nyɔnuviwo ɖi bemalémalé na woe wokuna.” Nenemae Biblia ŋuti nyagɔmeɖegbalẽ aɖe ƒo nu tso ale si ame akpa gãtɔ wɔa nu ɖe nyɔnuwo ŋu le blemaɣeyiɣiwo me ŋu. Le go geɖe me la, wobua nyɔnuwo abe ale si wobua kluviwoe ene.\nƔeyiɣi mawo siwo me nɔnɔme mawo xɔ aƒe ɖe dukɔwo ƒe kɔnyinyiwo me la mee woŋlɔ Biblia la. Togbɔ be enɔ nenema hã la, wode asixɔxɔ nyɔnuwo ŋu le Mawu ƒe se siwo le Biblia me la me, si to vovo na nɔnɔme siwo xɔ aƒe ɖe blemadukɔwo ƒe kɔnyinyiwo me la kura.\nAle si Yehowa tsɔa ɖe le nyɔnuwo ƒe dedienɔnɔ me la dze ƒãa le mɔ vovovo siwo nu wòkpɔ esubɔla nyɔnuwo ta le la me. Ekpɔ Abraham srɔ̃ Sara dzetugbe la ta zi eve sɔŋ be ŋutsuwo mede asi eŋu o. (1 Mose 12:14-20; 20:1-7) Mawu ve Yakob srɔ̃, Lea, si womelɔ̃ tututu o la nu to ‘eƒe vidzidɔ ʋuʋu’ me, ale be wòdzi ŋutsuvi. (1 Mose 29:31, 32) Esime Israel nyɔnu mawuvɔ̃la vixela eve de woƒe agbe afɔku me kpɔ Hebritɔwo ƒe vidzĩwo ƒe agbe ta tso wo wuwu le Egipte me la, Yehowa kpɔ ŋudzedze ɖe wo ŋu eye “wòna vi geɖe wo.” (2 Mose 1:17, 20, 21) Eɖo gbe si Xana do ɖa tso dzi blibo me la hã ŋu. (1 Samuel 1:10, 20) Eye esime nyagblɔɖila aɖe srɔ̃, si zu ahosi la, ƒe fetɔ di be yeawɔ viawo kluviwoe le fe si wònyi le eŋu ta la, Yehowa megblẽe ɖe ya me o. Lɔlɔ̃tɔe la, Mawu zã nyagblɔɖila Elisa wòna eƒe ami dzi ɖe edzi be wòate ŋu adzrae atsɔ axe fea bene ɖe nasusɔ, si asu na woa kple eƒe ƒomea. Esia wɔe be meɖu ŋukpe o eye wòkpɔ eƒe ƒomea ta.—2 Mose 22:22, 23; 2 Fiawo 4:1-7.\nMawu ƒe nyagblɔɖilawo ƒo nu tsi tsitre ɖe nyɔnuwo tafatafa alo ŋutasesẽ le wo ŋu ŋuti enuenu. Nyagblɔɖila Yeremya gblɔ na Israel viwo le Yehowa ƒe ŋkɔ me be: ‘Midrɔ̃ ʋɔnu ɖe eteƒe, eye miwɔ nu dzɔdzɔe, mixɔ ame si woda adzoe la, tso ŋutasẽla si me; migate amedzrowo, tsyɔ̃eviwo kple ahosiwo ɖe anyi o, migawɔ funyafunya wo o, eye migakɔ ʋu maɖifɔ ɖe teƒe sia o.’ (Yeremiya 22:2, 3) Do ŋgɔ la, wobu fɔ kesinɔtɔwo kple ame ŋkuta siwo nɔ Israel la le esi woxɔ nyɔnuwo ƒe aƒewo le wo si, hewɔ funyafunya wo viwo ta. (Mixa 2:9) Dzɔdzɔenyenye ƒe Mawu la kpɔa funyafunya siawo siwo wowɔna ɖe nyɔnuwo kple wo viwo ŋu la, hebua wo be wonye nu vɔ̃ɖi wɔwɔ ɖe wo ŋu.\n“Nyɔnu Zazɛ̃” La\nBlema agbalẽŋlɔla aɖe ŋlɔ nu tso nyɔnu zazɛ̃ ŋuti nukpɔsusu si sɔ ŋu ɖe Lododowo ƒe agbalẽa me. Esi wònye be woŋlɔ dɔ siwo srɔ̃nyɔnu wɔna kple eƒe ɖoƒe ŋuti nya nyui sia ɖe Yehowa ƒe Nya la me ta la, míate ŋu aka ɖe edzi be Mawu da asi ɖe nya mawo dzi. Womeɖia gbɔ nyɔnu siawo ƒomevi alo tea wo ɖe anyi kura o, ke ɖee wokpɔa ŋudzedze ɖe wo ŋu, dea bubu ŋu wo, hekana ɖe wo dzi boŋ.\n“Nyɔnu zazɛ̃” si ŋu woƒo nu tso le Lododowo ta 31 lia me la nye nyɔnu bibi si doa vevie dɔ wɔna. Ekua kutri tsɔa “eƒe asiwo wɔa dɔ kple dzidzɔ,” etsaa asi, eye wòƒlea anyigbawo gɔ̃ hã. Ebua tame le agble ŋu, eye wòƒlenɛ kã. Etɔa awutewui hedzrana. Asitsalawo xɔa alidziblanuwo tso egbɔ. Etsɔa ŋusẽ blaa ali dzii, eye wòdoa vevie dɔ wɔna. Hekpe ɖe eŋu la, wokpɔa ŋudzedze ɖe ale si wòkea eƒe nu kple nunya, eye nufiame fafɛwo nɔa eƒe aɖe dzi la ŋu ŋutɔ. Esia wɔnɛ be srɔ̃a, viaŋutsuwo, kple vevietɔ, Yehowa, dea asixɔxɔ eŋu vevie.\nMele be ŋutsuwo natafa nyɔnuwo, asẽ ŋuta le wo ŋu, alo awɔ gbɔɖiamenu aɖeke ƒomevi ɖe wo ŋu o. Ke boŋ ele be srɔ̃nyɔnu nanye srɔ̃a ƒe “kpeɖeŋutɔ” zazɛ̃ si dzi dzɔna.—1 Mose 2:18.\nMide Bubu Wo Ŋu\nEsime Biblia ŋlɔla Petro, si gbɔgbɔ ʋã la nɔ agbalẽ ŋlɔm na srɔ̃ŋutsu Kristotɔwo ku ɖe ale si wòle be woawɔ nu ɖe wo srɔ̃nyɔnuwo ŋu ŋuti la, exlɔ̃ nu wo be woasrɔ̃ Yehowa kple Yesu Kristo le go sia me. Eŋlɔ bena: “Mi srɔ̃ŋutsuwo hã, miyi edzi mianɔ . . . asixɔxɔ [dem mía srɔ̃wo] ŋu.” (1 Petro 3:7) Asixɔxɔdede ame ŋu lɔ numalɔ̃malɔ̃ le egbɔ kple bubu deto dede eŋu ɖe eme. Eya ta ŋutsu si dea asixɔxɔ srɔ̃a ŋu la meɖia gbɔe, kloa bubu le eŋu, alo wɔa ŋutasẽnu ɖe eŋu o. Ke boŋ etoa eƒe nyagbɔgblɔ kple ale si wòwɔa nu ɖe eŋui—ne woawo ɖeɖe li alo le dutoƒo—dzi ɖenɛ fiana be yelɔ̃ ye srɔ̃a heléa be nɛ.\nAsixɔxɔdede ame srɔ̃ ŋu naa dzidzɔ nɔa srɔ̃ɖeɖe me. Bu Carlos kple Cecilia ƒe kpɔɖeŋua ŋu kpɔ. Le woƒe srɔ̃ɖeɖe hena ɣeyiɣi aɖe megbe la, dzre ko wowɔna ɣesiaɣi, eye womekpɔa ta na woƒe nyahehewo gbeɖe o. Ɣeaɖewoɣi la, ɖeko wodzudzɔa nuƒoƒo na wo nɔewo. Womenya ale si woawɔ akpɔ woƒe kuxiwo gbɔ o. Carlos nye akpasesẽnuwɔla; Cecilia ya nye ame si mekpɔa ŋudzedze ɖe nu ŋu o henye dadala. Gake esi wote Biblia sɔsrɔ̃ henɔ agbe nɔm ɖe nu si srɔ̃m wonɔ nu la, woƒe nɔnɔmea va nɔ kakam ɖe eme. Cecilia gblɔ be: “Yesu ƒe nufiafiawo kple kpɔɖeŋu si wòɖo ɖi kpe ɖe mía kple srɔ̃nye ŋu míetrɔ míaƒe nɔnɔme. Yesu ƒe kpɔɖeŋu sɔsrɔ̃ wɔe be mebɔbɔa ɖokuinye hesea nu gɔme na ame geɖe wu. Mesrɔ̃ ale si matrɔ ɖe Yehowa ŋu le gbedodoɖa me hena eƒe kpekpeɖeŋu abe ale si Yesu wɔe ene. Carlos va srɔ̃ asiɖeɖe le nya ŋu kple ɖokuidziɖuɖu le nuwɔwɔ kplim me—edea asixɔxɔ ŋunye abe ale si Yehowa dii ene.”\nTogbɔ be srɔ̃tɔ siawo mevo tso kuxiwo katã me le woƒe srɔ̃ɖeɖea me o hã la, woƒe srɔ̃ɖeɖea li ke. Le ƒe ʋɛ siwo va yi me la, woto nɔnɔme sesẽwo me—dɔ va ge le Carlos si, eye kansadɔ ɖe fu nɛ, si na wòva hiã be woawɔ dɔ nɛ. Ke hã, kuxi sesẽ siawo meɖe kè le woƒe srɔ̃ɖeɖea te o, ke ɖe woƒe srɔ̃ɖekadodoa me gasẽ ɖe edzi boŋ.\nTso keke esime amegbetɔƒomea va zu ame madeblibo ke la, amewo ɖia gbɔ nyɔnuwo le dukɔ geɖewo me. Wowɔa nu vevi wo, wogbãa dzi na wo, hewɔa gbɔdɔnuwo ɖe wo ŋu madzemadzee. Gake menye aleae Yehowa di be woawɔ nu ɖe wo ŋu o. Biblia ƒe nuŋlɔɖiwo na wòdze ƒãa be, ele be woade asixɔxɔ kple bubu nyɔnuwo ŋu, metsɔ le dukɔ alo to si me tɔ wonye me o. Esia nye woƒe gome tso Mawu gbɔ.—g08-E 01.\nNyɔnu dɔnɔ aɖe\nSamaria nyɔnu aɖe\nYehowa kpɔ Sara ta zi eve\nCarlos kple Cecilia ƒe srɔ̃ɖeɖe ɖo afɔku me\nCarlos kple Cecilia egbea\nƉoe Ɖe Amewo Ɖoe Ɖe Amewo Aleke Mawu Kple Kristo Bua Nyɔnuwoe?\ng 1/08 axa 4-7


Biblica® Se aɖeke mebla Biblia zazã o Agbenya La™ Yosua 1\nMawu de dɔ asi na Yosua\n1 Le Yehowa ƒe dɔla, Mose ƒe ku megbe la, Yehowa gblɔ na Yosua, Nun ƒe vi, ame si nye Mose ƒe kpeɖeŋutɔ la bena, 2 “Nye dɔla, Mose ku. Azɔ la wò kple dukɔ blibo la, midzra ɖo miatso Yɔdan tɔsisi la ayi ɖe anyigba si mele Israelviwo nam la dzi. 3 Matsɔ teƒe sia teƒe si miaɖo afɔe la ana mi abe ale si medo ŋugbee na Mose ene. 4 Miaƒe anyigba la akeke tso gbegbe la va ɖo Lebanon, tso Frat tɔsisi gã la to ava to Hititɔwo ƒe anyigba la katã dzi va se ɖe Domeƒu la ƒe ɣedzeƒe lɔƒo. 5 Le wò agbemeŋkekewo katã me la, ame aɖeke mate ŋu anɔ te ɖe nuwò o, elabena manɔ kpli wò abe ale si menɔ kple Mose ene. Nyemagblẽ wò ɖi alo aɖe asi le ŋuwò o.\n6 “Lé dzi ɖe ƒo, eye nàwɔ kalẽ, elabena wòe akplɔ nye amewo woaxɔ anyigba si ŋuti meka atam ɖo na mia fofowo be matsɔ na wo abe domenyinu ene. 7 Nu si wòle be nàwɔ koe nye nàsẽ ŋu, nàlé dzi ɖe ƒo, eye nàwɔ se siwo katã nye dɔla, Mose de na mi la dzi. Migatrɔ le eyome ɖe ɖusime alo miame o, be wòadze edzi na mi le afi sia afi si miayi. 8 Mègana Segbalẽ sia nado le wò nu me o, de ŋugble le eŋu zã kple keli be nàwɔ nu siwo katã woŋlɔ ɖe eme la dzi nyuie. Ekema dzɔgbenyui kple dzidzedze anɔ wò mɔ dzi. 9 Ɖe nyemede se na wò be nàse ŋu, eye nàlé dzi ɖe ƒo oa? Ŋɔ megadzi wò o, eye dzi hã megaɖe le ƒowò o, elabena Yehowa, wò Mawu la anɔ kpli wò le afi sia afi si nàyi.”\nDzadzraɖo na Yɔdan tɔsisi la tsotso\n10 Azɔ Yosua gblɔ na aʋakplɔlawo be, 11 “Mizɔ to asaɖa la me, eye miagblɔ na ameawo be, ‘Midzra miaƒe nuwo ɖo, elabena le ŋkeke etɔ̃ megbe la, miatso Yɔdan tɔsisi la ayi aɖaxɔ anyigba si Yehowa, miaƒe Mawu la le mia nam be wòanye mia tɔ.’ ” 12 Yosua gblɔ na Ruben ƒe viwo, Gad ƒe viwo kple Manase ƒe viwo ƒe to ƒe afã bena, 13 “Miɖo ŋku nya si Mose, Yehowa ƒe dɔla gblɔ na mi la dzi. Egblɔ na mi be, ‘Yehowa, miaƒe Mawu la na anyigba mi le afi sia, le Yɔdan tɔsisi la ƒe ɣedzeƒe lɔƒo, 14 eya ta mia srɔ̃wo kple mia viwo kple miaƒe lãwo atsi afi sia. Ke ele na miaƒe aʋawɔlawo be woabla akpa, akplɔ ame bubuawo atso tɔsisi lae, akpe ɖe wo ŋu be, woaxɔ anyigba si le tɔsisi la godo. 15 Le esia megbe hafi miate ŋu ava nɔ afi sia, le Yɔdan tɔsisi la ƒe ɣedzeƒe lɔƒo.’ ”\n16 Ameawo lɔ̃ ɖe nya sia dzi, eye woka ɖe edzi na Yosua be, “Míawɔ nu sia nu si nàgblɔ na mí, eye míayi afi sia afi si nàɖo mí ɖo la. 17 Abe ale si míeɖo to Mose le nu sia nu me ene la, nenema tututu míaɖo to wò hã. Yehowa, wò Mawu la nanɔ kpli wò abe ale si wònɔ kple Mose ene. 18 Ame sia ame, ame ka kee wòɖanye o, si atsi tsitre ɖe wò sewo ŋu la aku godoo, eya ta tsɔ dzideƒo kple ŋusẽ nàkplɔ mí ayii!”


Destruction of Jerusalem, and the Sons of the Prophets | Ènyaa?\nGBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Pangasinan Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Uruund Vietnamese Xhosa Zulu\nÐe Kristotɔwo si dzo le Yudea hafi Romatɔwo tsrɔ̃ Yerusalem le ƒe 70 lia Mía Ŋɔlia?\n“Ne miekpɔ aʋakɔwo ƒu asaɖa anyi heɖe to ɖe Yerusalem ŋu la, ekema minyae be eƒe aƒedozuɣi gogo. Ekema ame siwo le Yudea nate sisi ayi towo dzi, eye ame siwo le dua me la nadzo.” (Luka 21:20, 21) Mɔfiame siawoe Yesu na eƒe nusrɔ̃lawo ku ɖe ale si woava tsrɔ̃ Yerusalem ŋu. Ðe kpeɖodzi li be Yesu ƒe nusrɔ̃lawo wɔ ɖe nuxlɔ̃ame sia dzia?\nƑe geɖe le Yesu ƒe ku megbe la, Roma-srafo siwo Cestius Gallus nɔ ŋgɔ na la va Palestina be yewoatsi aglãdzedze aɖe si nɔ edzi yim la nu. Yudatɔwo ƒe ŋutinyaŋlɔla Josephus, si nɔ anyi ɣemaɣi la ɖo kpe edzi be nu sia dzɔ. Roma-srafoawo ɖe to ɖe Yerusalem, eye wòdze kɔtɛ be woadze dugã la dzi hafi. Gake kasia, Gallus ɖe gbe na eƒe asrafowo, eye wotrɔ dzo. Sɔleme ŋutinyaŋlɔla Eusebius ka nya ta be Kristotɔ siwo nɔ Yudea la wɔ mɔnukpɔkpɔa ŋu dɔ si yi Pella, si nye dugã aɖe si le Dekapoli ƒe tonutowo me.\nLe ƒe 70 Mía Ŋɔli, si nye ƒe aɖewo megbe la, Roma-srafoha bubu, si Aʋafia Titus nɔ ŋgɔ na la trɔ va heɖe to ɖe Yudatɔwo ƒe fiadua. Fifia ya, asrafoawo wu dɔ si Gallus mewɔ de goe o la nu, si nye be wotsrɔ̃ dugã la gbidii. Woxaxa Yerusalemtɔ akpe alafa geɖe ɖo le goawo katã me hewu wo.\nAme kawoe nye “nyagblɔɖilawo ƒe nusrɔ̃viwo”?\nBiblia ƒo nu tso ŋutsu siwo woyɔ be “nyagblɔɖilawo ƒe nusrɔ̃viwo” ŋu le ŋutinya siwo ku ɖe Samuel, Eliya kple Elisa ŋu la me. Le kpɔɖeŋu me, esi Elisa na woɖo Yehu Israel fiae la, Elisa dɔ “nyagblɔɖilawo ƒe nusrɔ̃viwo” dometɔ ɖeka be wòayi aɖasi ami nɛ.—2 Fiawo 9:1-4.\nAgbalẽnyalawo xɔe se be nyagbe ma ku ɖe ame siwo nɔ hehe xɔm alo ƒuƒoƒo aɖe me tɔ siwo wɔa nu ɖekae la ŋu. Le agbalẽ aɖe (Journal of Biblical Literature) ƒe nya nu la, anɔ eme be ƒuƒoƒo sia me tɔwo “tsɔ wo ɖokuiwo ɖo anyi be yewoawɔ subɔsubɔdɔ na Yahweh [Yehowa] le nyagblɔɖila si nye . . . gbɔgbɔmefofo na wo la ƒe mɔfiafia te.” (2 Fiawo 2:12) Le nyateƒe me la, wogblɔ le nuŋlɔɖi si ku ɖe amisisi na Yehu ŋu me be Elisa ƒe ame dɔdɔ la nye “nyagblɔɖila ƒe subɔvi.”—2 Fiawo 9:4, NW.\nEdze abe alɔme menɔ “nyagblɔɖilawo ƒe nusrɔ̃viwo” si boo o ene. Le Elisa ŋɔli la, wogblɔ tso nyagblɔɖilawo ƒe nusrɔ̃vi aɖewo ŋu be wowɔ nɔƒe na wo ɖokuiwo, eye be woɣe fía ɖe dɔ sia wɔwɔ ŋu. (2 Fiawo 6:1-5) Ale si wogblɔ be ahosi aɖe “tso nyagblɔɖilawo ƒe nusrɔ̃viwo” ƒe srɔ̃wo dome la ɖee fia be wo dometɔ aɖewo nye srɔ̃tɔwo. (2 Fiawo 4:1) Edze kɔtɛ be Israel vi nuteƒewɔlawo kpɔ ŋudzedze ɖe nyagblɔɖilawo ƒe nusrɔ̃viwo ŋu, elabena nuŋlɔɖia gblɔ be ɣeaɖeɣi la, wotsɔ nuɖuɖu vae na wo.—2 Fiawo 4:38, 42.\nDid You Know?—October 2012


Bible Verses On The Topic: Focus -> Life\n2 Korintotɔwo 3:18\nKe mí katã mietso ŋku, si wometsyɔ nui o la, kpɔ Aƒetɔ la ƒe ŋutikɔkɔe abe ahũhɔ̃e me ene, eye wotrɔa míaƒe nɔnɔme ɖe nɔnɔme ma ke me tso ŋutikɔkɔe me yi ɖe ŋutikɔkɔe me, abe alesi wòtso Gbɔgbɔ ƒe Aƒetɔ la gbɔ ene.\nNyemetsɔ nu tovo aɖo ŋku me o, melé fu dzidanuwɔwɔ, malé ɖe ŋunye o.\n1 Petro 1:13\nEyata mibla miaƒe tamesusuwo ƒe aliwo dzi, mina mo xexi, eye mitsɔ miaƒe mɔkpɔkpɔ ɖo amenuveve, si wotsɔna vaa mia gbɔ le Yesu Kristo ƒe ɖeɖefia me la dzi blibo\nWò ŋkuwo nekpɔ ŋgɔ te, eye wò aɖabawo nelé mɔ ɖeka tso le ŋgɔwò.\nMiaƒe lɔlɔ̃ na mia nɔewo nayɔ fũ kple dadavilɔlɔ̃, mitre mia nɔewo bubu!\nMitsɔ miaƒe tamesusuwo ɖo dziƒonuwo ŋu, menye anyigbadzinuwo ŋu o.\nEyaŋuti, nɔvi kɔkɔewo, dziƒoyɔyɔ gomekpɔlawo: Mibu miaƒe xɔsemeʋuʋu ƒe ame dɔdɔ kple nunɔlagã Yesu la ŋuti,\nMetea ŋu wɔa nuwo katã le Kristo, amesi doa ŋusẽm la me.\n Eyata miawo hã, esi ɖaseɖilawo ƒe alilikpo gã ŋutɔ ƒo xlã mí la, mina miaɖe nu kpekpe sia nu kpekpe kple nuvɔ̃, si ɖea to ɖe mi la ɖa, eye mina miatsɔ dzidodo anɔ dudimekeke, si woɖo na mí la dzi, eye míakpɔ Yesu, si nye xɔse ƒe gɔmeɖola kple nuwula la ɖa: Amesi do dzi kpe atitsoga ƒe fu, eye mebu ŋukpe o le dzidzɔ, si woɖo ɖi nɛ la ta, eye wòbɔbɔ nɔ anyi le Mawu ƒe fiazikpui ƒe nuɖusi me.\nMinɔ mo xexi, minɔ ŋudzɔ; elabena miaƒe adikãtɔ, Abosam, le tsatsam abe dzata, si le gbe ɖem hele ame dim, be yeavuvu ami ene;\nMidi nu ɖeka ma ke hena mia nɔewo; màgaɖi nu kɔkɔwo yome o, hafi mibɔbɔ mia ɖokui na ame bɔbɔɖeanyiwo boŋ.\n2 Korintotɔwo 10:4-5\n Elabena míaƒe aʋawɔnuwo menye ŋutilãtɔ o, ke boŋ ŋusẽnu, siwo wotsɔna gbaa mɔ̃wo ƒua anyi la, wonye le Mawu ƒe ŋku me — esi míegbaa tamebubuwo kple nu kɔkɔ sia nu kɔkɔ, si kɔa eɖokui ɖe dzi ɖe sidzedze Mawu ŋuti la, eye mieɖea nyasãwo katã aboyo hena toɖoɖo Kristo;\n Menye ɖe nye asi su edzi xoxo, alo mezu blibo xoxo o; ke eyome tim mele, bena negbe ɖeko nye asi lasu nusi ke ŋuti Kristo hã ƒe asi su dzinye ɖo la dzi. Nɔvinyewo, nye ŋuta nyemebu ɖokuinye bena, nye asi su edzi haɖe o. Ke nu ɖeka ko menya: Nusiwo le megbenye la, meŋlɔ wo be, hafi nusiwo le ŋgɔnye la, nyãm mele, mele dzesiɖoƒe yome tim yiɖase Mawu ƒe ameyɔyɔ le dziƒo ƒe dziɖuɖufetu la dzi le Kristo Yesu me.


Ðe Ame Sia Sɔ Nama? | Sɔhɛwo Biana Be\nGBE BUBU Afrikaans Albanian Amharic Angola Tokunɔgbe Arabic Arabic (Lebanon) Argentina Tokunɔgbe Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hebrew Hiligaynon Hungarian Iban Icelandic Iloko Indonesian Italian Japanese Kachin Kalanga (Botswana) Kikuyu Kinyarwanda Kirghiz Kirundi Korean Latvian Lithuanian Macedonian Malagasy Malay Malayalam Maltese Myanmar Norwegian Nzema Ossetian Papiamento (Curaçao) Polish Portuguese Portuguese (Portugal) Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Sunda Swahili Swedish Tagalog Telugu Thai Tsonga Turkish Turkmen Ukrainian Umbundu Vietnamese Waray-Waray Xhosa Zulu\nÈke ɖe ame si ate ŋu ava nye wò kpeɖeŋutɔ nyui ŋua? Ne nenemae la, aleke nàwɔ anya ne ame sia sɔ na wò?\nEhiã be nàlé ŋku ɖe nu siwo yi ŋgɔ wu gotagomedzedzeme ŋu. Ne nyɔnuvi aɖe dze tugbe la, mefia kokoko be enye ame si dzi woate ŋu aka ɖo o, nenema kee ne ŋutsuvi aɖe xɔ ŋkɔ la mefia be anye agbe nyui nɔla godoo o. Àdi be yeaɖe ame si ana nàɖe dzi ɖi, ame si ƒe nɔnɔmewo kple taɖodzinuwo sɔ kple tɔwò.—1 Mose 2:18; Mateo 19:4-6.\nLé Ŋku Ðe Nu Siwo Yi Ŋgɔ Wu Gotagomedzedzeme Ŋu\nLé ŋku ɖe ame si ƒe nu lé dzi na wò la ŋu anukwaretɔe. Gake kpɔ nyuie! Ne mènya wɔwɔ o la, ɖewohĩ nu siwo nàdi be yeakpɔ la ko ŋue wò susu ava nɔ. Eya ta gbɔ dzi ɖi. Dze agbagba nàlé ŋku ɖe nɔnɔme siwo ŋutɔŋutɔ le xɔ̃wòa si la ŋu.\nAme geɖe siwo ɖoa gbe ɖi kple wo nɔewo la mekpɔa nu yia ŋgɔ wu gotagomedzedzeme o. Ke boŋ, wotsia dzi hetɔa asi nu siwo me wosɔ le la dzi, hegblɔna be: “Míelɔ̃a hadzidzi ɖeka tɔgbiwo.” “Míelɔ̃a modzakaɖeɖe ɖeka tɔgbiwo.” “Míaƒe susuwo sɔ le nu sia nu me!” Gake ahiã be nàkpɔ nu ayi ŋgɔ wu gotagomedzedzeme ko. Ehiã be nàde dzesi “dzime ƒe ame ɣaɣla” la. (1 Petro 3:4; Efesotɔwo 3:16) Le esi teƒe be wò susu nanɔ nu siwo me miesɔ le ko ŋu la, dze agbagba nànya ale si wòawɔ nui ne masɔmasɔwo do mo ɖa.\nLe kpɔɖeŋu me, bu nu siwo gbɔna la ŋu:\nAleke ame sia kpɔa masɔmasɔwo gbɔ? Ðe wòtea tɔ ɖe eƒe susu ko dzi, ‘doa dziku’ kabakaba alo ‘daa gbe ɖe ame gbɔa’? (Galatiatɔwo 5:19, 20; Kolosetɔwo 3:8) Alo ɖee ame sia sea nu gɔmea, si fia be elɔ̃na faa ɖea asi le nya ŋu bene ŋutifafa nanɔ anyi ne nu si dzɔ la menye se aɖeke dzi dada oa?—Yakobo 3:17.\nÐe ame sia dzea agbagba be yeana woawɔ nu ale si yedi la kokokoa? Ðe wòdina be nàlɔ̃ ye ɖeka ko alo nye ame si ʋãa ŋua? Ðe wòdina godoo be yeanya nu sia nu si nàwɔ alo afi sia afi si nàyia? Ðetugbui aɖe si ŋkɔe nye Nicole la gblɔ be: “Mesena be ɖekakpui kple ɖetugbui aɖewo siwo le gbe ɖom ɖi la wɔa dzre le esi ame ɖeka doa dziku be ame evelia menana yenyana afi siwo wòado ayi o ta. Mekpɔe be ema nye dzesi be kuxi aɖe li.”—1 Korintotɔwo 13:4.\nAleke amewo bua xɔ̃wò si nèle gbe ɖom ɖi kpli la? Anyo be nàɖo dze kple ame siwo nya xɔ̃wòa nyuie ɣeyiɣi didi aɖee nye esia, abe ame tsitsi kpɔnuteƒe siwo le eƒe hamea me la ene. Woana nànya ne ame si ŋu ‘woɖia ɖase nyuie tsoe’ wònye.—Dɔwɔwɔwo 16:1, 2.\nLɔlɔ̃gbalẽwo kple aɖaŋuɖoɖo siwo le wo me dzi wɔwɔ hea dzigbagbã vɛ na ame ɣeaɖewoɣi, evɔ Biblia ƒe mɔfiamewo dzie wotua lɔlɔ̃ vavã ya ɖo.\nƉoe Ɖe Amewo Ɖoe Ɖe Amewo Ðe Ame Sia Sɔ Nama?


Yeremia 19 - Holy Bible [Ewe Bible 1913] - (Yer 19)\nAle Yehowa gblɔ esi; Yi naɖaƒle ze le zemela si, eye naɖe dukɔ la ƒe ame tsitsiwo kple nunɔlawo ƒe ame tsitsiwo akpe ɖe ɖokuiwò ŋu\nnayi Ben-Hinom-bali me, si le zemegboa ŋgɔdze la me, eye naɖe gbe ƒã nya, siwo gblɔ ge mala na wò la le afima.\nEye nagblɔ na wo bena: Mi Yuda-fiawo kple mi Yerusalemtɔwo, mise Yehowa ƒe nya! Ale Yehowa Zebaot, Israel ƒe Mawu la, gblɔ esi: Kpɔ ɖa, mele dzɔgbevɔ̃e he ge ava teƒe sia dzi, eye amesiwo katã see la ƒe tome laɖi yeŋ;\nelabena wogblẽm ɖi, eye wodo gu teƒe sia, wodo dzudzɔ na mawu tutɔ, siwo woawo kple wo fofowo kpakple Yuda-fiawo menya o la, le afima, eye wotso ame maɖifɔwo ƒe ʋu ya teƒe sia taŋ;\nwodi nuxeƒewo na Baal, ne woata dzo wo viwo abe numevɔsa ene na Baal, nusi nyemeɖo na wo o, nyemegblɔe na wo, alo wòahayi nye ta me va ge gɔ̃ hã o.\nEyata Yehowa be: Kpɔ ɖa, ŋkekewo li gbɔna, esi womagayɔ teƒe sia be Tofet kple Ben-Hinom-bali me o, ke boŋ be amewubalime.\nMagblẽ Yuda kple Yerusalem ƒe adaŋudede me le teƒe sia, eye mana woatsi woƒe futɔwo ƒe yi nu kple amesiwo le woƒe ku dim la si me, eye matso woƒe kukuawo ana dziƒoxewo kple gbemelãwo woaɖu.\nMana du sia nazu gbegbe kple alɔmeɖenu; amesiame, si to eŋu yina la ƒe nu aku le eƒe fuɖenamewo katã ŋu, eye wòaɖe alɔme le eŋu.\nEye nagbã ze la le ŋutsu, siwo yi kpli wò la ŋku me,\nahagblɔ na wo bena: Ale Yehowa Zebaot gblɔ esi; Alea magbã dukɔ sia kple du siae, abe alesi wogbãa zemela ƒe ze eye womegatea ŋu trenɛ o la ene, eye woaɖi ame ɖe Tofet, le esi ameɖiƒe le vevem ta.\nYehowa be: Alea mawo teƒe sia kple edzinɔlawoe, eye mawɔ du sia woazu Tofet.\nEye mado gu Yerusalem-xɔwo kple Yuda-fiawo ƒe xɔwo abe teƒe Tofet ene, xɔ, siwo katã ta me wodo dzudzɔ le na dziƒo ŋu nuwo katã, eye woƒo tsi ɖe anyi na mawu tutɔwo le.\nEye Yeremya gbɔ tso Tofet, afisi Yehowa ɖoe ɖo, be wòaɖagblɔ nya ɖi le la, etsi tre ɖe Yehowa ƒe aƒe ƒe xɔxɔnu hegblɔ na dukɔ blibo la bena:\nAle Yehowa Zebaot, Israel ƒe Mawu la, gblɔ esi: Kpɔ ɖa, mahe dzɔgbevɔ̃e, siwo katã megblɔ ɖe wo ŋu la, ava du sia kple eƒe duwo katã dzi; elabena wolia ʋume goŋgoŋ hegbe nye nyawo sese.